title: Buick Riviera

text: Riviera jäi tauolle aina vuoteen 1995 asti, jolloin se palasi radikaalisesti muutettuna ja tuoreella uudella muotoilulla, joka teki pesäeroa Rivieran vanhoihin traditioihin. Se käytti nyt samaa Cadillac-peräistä G-pohjalevyä kuin Oldsmobile Aurora, ja saatavilla oli vain 3,8-litraisia V6-moottoreita: ahtamattomana teho oli 205hv, ja ahtimella (ei enää turboahdinta) 225hv. Tuotanto Lake Orion-tehtaalla Michiganissa alkoi jo toukokuussa 1994, ja suitsutettu uusi Riviera löysi peräti 41 422 ostajaa. Seuraavalle vuodelle ahdetun version teho nousi, ja tarjolla oli nyt 240 hv: tämä oli Buickin tehokkain moottori sitten vuoden 1980 "Grand National"-muskelimallin, ja ahdettu versio kiihtyi korkean vääntönsä vuoksi 0-60 mailiin alle 7 sekunnissa. Vaihteistoksi tuli 4T60E-HD, mikä tosin vaihtuisi jo vuosimallissa 1997 vahvistettuun 4T65E-HD:en. Vuosimallia 1996 valmistui 18 036 kappaletta, painonsäästökuurin alustaansa kokenutta vuosimallia 1997 taas 18.827 kpl. Vuosimallissa 1998 ahdettu V6-moottori tuli vakiomoottoriksi, saataville tuli GM:n "Onstar"-palvelu, ja sisustus koki pieniä päivityksiä: tuotanto jäi kuitenkin 10 953 kappaleeseen. Korimallina coupé oli menettänyt ostajakunnan suosion, joten GM päätti vetää legendaarisen Riviera-mallin markkinoilta mallivuoden 1999 myötä. Viimeiset 200 kappaletta kaikkiaan 1 956 valmistetusta autosta saivat vuoden 1963 prototyypin mukaan "Silver Arrow"-nimen, hopeisen värin ja koristelun, ja 25.11.1998 valmistui toistaiseksi viimeinen Riviera.


title: Mucho Barato

text: Mucho Barato on rap-yhtye Control Machete debyyttialbumi, joka julkaistiin vuonna 1996.


title: Artillería Pesada presenta

text: Artillería Pesada presenta on rap-yhtye Control Macheten toinen albumi, joka julkaistiin vuonna 1999.


title: Uno, Dos:Bandera

text: Uno, Dos:Bandera on rap-yhtye Control Macheten kolmas studioalbumi, joka julkaistiin vuonna 2003.


title: Punaisten hautamuistomerkki (Tampere)

text: Tampereen punaisten hautamuistomerkki on Kalevankankaan hautausmaalla sijaitseva Suomen sisällissodan punaisten muistomerkki, jonka on tehnyt kuvanveistäjä Jussi Hietanen. Vuonna 1941 paljastettu veistos sijaitsee joukkohaudalla, jonne on haudattu ainakin 2 700 Tampereen taistelun aikana tai myöhemmin Tampereen vankileirillä kuollutta punaista. Muistomerkkiä suunniteltiin jo 1920-luvun alusta lähtien, mutta poliittisen tilanteen vuoksi hanke oli mahdollista toteuttaa vasta parikymmentä vuotta myöhemmin.


title: Punaisten hautamuistomerkki (Tampere)

text: 5,2 metrin korkuinen muistomerkki on tehty Vehmaan punaisesta graniitista. Ylimpänä veistoksen keskellä on kuvattuna hameeseen pukeutunut nainen ja alaston poikalapsi. Heidän sivuillaan ovat lippuja ja soihtuja kantavat työläissankarit, jotka muodostavat äitiä ja poikaa tukevan airueen.


title: Punaisten hautamuistomerkki (Tampere)

text: Veistoksen keskiosassa on teksti "”1918 VAKAUMUKSENSA PUOLESTA SORTUNEIDEN TYÖLÄISTEN MUISTOLLE”", ja hieman alempana jalustassa "”MUISTOMERKIN PYSTYTTIVÄT TAMPEREEN TYÖVÄENJÄRJESTÖT TAMPEREEN KAUPUNGIN AVUSTAMANA”". 1970-luvulla Tampereen vasemmistopuolueet ja SAK halusivat muuttaa ylimmän tekstin muotoon ”1918 vakaumuksensa puolesta kansalaissodassa kaatuneiden työläisten, torppareiden ja vankileireillä menehtyneiden muistoa kunnioittaen”, mutta se jätettiin ennalleen.


title: Punaisten hautamuistomerkki (Tampere)

text: Useista muista punaisten muistomerkeistä poiketen Kalevankankaan hautamuistomerkkiin ei ole myöhempinä vuosikymmeninä liitetty vainajien nimiä. Tampereen vasemmistoliiton valtuustoryhmä teki asiasta aloitteen vuonna 2013, mutta hanke ei ole toteutunut, koska läheskään kaikkien vainajien henkilölliyys ei ole tiedossa.


title: Punaisten hautamuistomerkki (Tampere)

text: Kalevankankaan hautausmaalla sijaitsevaan joukkohautaan on haudattu 6. huhtikuuta päättyneen Tampereen taistelun aikana kaatuneita tai sen jälkeen teloitettuja, sekä myöhemmin kevään ja kesän aikana Tampereen vankileirillä kuolleita punaisia. Vainajat koottiin suuriin kasoihin hautausmaan itänurkkaan ja haudattiin siunaamatta vankien tekemiin syviin kaivantoihin. Haudattujen tarkka lukumäärä ei ole selvillä, mutta haudassa arvellaan olevan ainakin 2 700, tai mahdollisesti jopa 4 000 vainajaa. Tampereen komendantinviraston taistelujen jälkeen tekemien laskelmien mukaan joukkohaudassa oli 2 751 ruumista, joiden lisäksi sinne haudattiin yli 1 200 vankileirillä menehtynyttä. Joukkohaudassa on myös noin 100 teloitettua venäläistä, ja lisäksi paikalle siirrettiin 300 sodan aikana kaatunutta punaista, jotka oli alun perin haudattu Pyynikillä sijainneeseen ”Thermopyleen kentän” sankarihautaan.


title: Punaisten hautamuistomerkki (Tampere)

text: Kalevankankaan joukkohaudan hoidosta ja sille pystytettävästä muistomerkistä kiisteltiin 1920-luvun alusta lähtien. Tampereen seudun ammattiosastojen keskusneuvosto teki keväällä 1922 kaupunginvaltuustolle anomuksen määrärahasta joukkohaudan kunnossapitoa varten. Helmikuussa 1923 vasemmistoenemmistöinen kaupunginvaltuusto hylkäsi anomuksen rahatoimikamarin näkemyksen mukaisesti, mutta päätti sen sijaan ottaa haudan kaupungin hoitoon. Porvarivaltuutetut tekivät valituksen maaherra Albert von Hellensille, joka kumosi päätöksen, koska se olisi hänen mukaansa vaatinut määräenemmistön. Valtuusto puolestaan valitti vasemmiston äänillä maaherran päätöksestä Korkeimmalle hallinto-oikeudelle, joka kuitenkin vahvisti sen huhtikuussa 1925. Tampereella käytiin samaan aikaan kiistaa myös valkoisten pystyttämästä "Vapaudenpatsaasta", joka sai pysyä paikoillaan maaherra Hellensin ja KHO:n päätöksillä.


title: Punaisten hautamuistomerkki (Tampere)

text: Vuonna 1924 ammattiosastojen keskusneuvosto perusti muistomerkkihanketta varten erityisen toimikunnan, mutta poliittisen tilanteen vuoksi hautamuistomerkki saatiin vasta talvisodan jälkeen, kun marsalkka C. G. E. Mannerheim antoi käskyn kaatuneiden muistopäivän viettämisestä. Se oli omistettu talvisodan lisäksi sisällissodan molempien osapuolten kaatuneille. Syksyllä 1940 Tampereen työväenjärjestöt muodostivat uuden kivityömies K. V. Vuorion johtaman toimikunnan, joka tilasi muistomerkin kuvanveistäjä Jussi Hietaselta. Hän oli myös itse vankina Tampereen vankileirillä vain 15-vuotiaana. Teos valmistui jo seuraavan talven aikana ja keväällä se luovutettiin Tampereen kaupungin hoitoon. Muistomerkki paljastettiin helatorstaina 22. toukokuuta 1941.


title: Lisko Scamander

text: Leguan "Lisko" Artemis Fido Scamander (eng. Newton Scamander) on J. K. Rowlingin kirjasarjassa "Harry Potter" esiintyvä velho, joka tunnetaan erityisesti kiintymyksestään taikaolentoihin eli "ihmeotuksiin". Ihmeotukset-elokuvasarjassa häntä esittää Eddie Redmayne.


title: Lisko Scamander

text: Lisko Scamander on saavuttanut lukemattomia arvostettuja saavutuksia elämänsä aikana. Ihmissusirekisterin perustaminen (1947) on lähes kokonaan Scamanderin ansiota, mutta hän on itse ylpein vuonna 1965 säädetystä kokeellisen jalostuksen kiellosta. Se on estänyt tehokkaasti uusien kesyyntymättömien hirviöiden kasvattamisen Britanniassa.


title: Lisko Scamander

text: Hänen teoksensa Ihmeotukset ja niiden olinpaikat on noussut kansainväliseen myyntimenestykseen. Hänelle on myönnetty tunnustuksena saavutuksistaan taikaotusten tutkimuksen - taikazoologian - parissa Merlinin ritarikunnan Toisen luokan kunniamerkki vuonna 1979. Lisko sai myös itselleen oman Suklaasammakkokortin.


title: Lisko Scamander

text: Lisko Scamander syntyi 24. helmikuuta 1897 englantilaiseen perheeseen. Scamanderin äiti, joka rohkaisi häntä kiinnostumaan taikaolennoista, oli innokas rotuhevoskotkien kasvattaja.


title: Lisko Scamander

text: Scamander kävi koulua Tylypahkassa, aloittaen ensimmäisen vuotensa 1908 ja hänet lajiteltiin Puuskupuhin tupaan. Tylypahkassa hän ystävystyi Leta Lestrangen kanssa. Kaksikosta tuli sittemmin hyvin läheisiä. Myös hänen pimeyden voimilta suojautumisen opettajansa, Albus Dumbledore tykästyi oppilaaseen. Lisko vietti päivät hoivaten erilaisia taikaolentoja, joita hän löysi koulun tiluksilta.


title: Lisko Scamander

text: Lisko ei koskaan valmistunut Tylypahkasta, koska hänet potkittiin ulos taikaolentojen tekemien vahinkojen johdosta. AYT:n tietojen mukaan hänen erotukseensa johtaneet tapahtumat olivat saattaneet toisen Tylypahkan opiskelijan vaaraan. Todellisuudessa Letan omistama taikaolento, ylikasvanut fretti oli aiheuttanut vaaratilanteen ja Lisko otti syyt niskoilleen estääkseen Letan erottamisen, koska hän rakasti Letaa. Dumbledore tiesi Liskon olevan syytön ja vastusti ankarasti Liskon erottamista. Lisko sai pitää taikasauvansa erottamisensa jälkeen.


title: Lisko Scamander

text: Myöhemmin Lisko liityi Taikaministeriöön taikaolentojen sääntö- ja valvontaosastolle. Scamander työskenteli kaksi sanojensa mukaan "erittäin pitkäveteistä" vuotta kotitonttujen sijoittamiskonttorissa, kunnes sai siirron otusjaostoon. Siellä hänen suunnaton tietämyksensä eriskummallisista taikaeläimistä varmisti nopean urakehityksen. Jossain vaiheessa elämäänsä Lisko oli töissä lohikäärmeiden tutkimus- ja torjuntatoimistossa.


title: Lisko Scamander

text: 1920-luvulla Scamander matkusti ympäri maailmaa kirjoittaen teosta Ihmeotukset ja niiden olinpaikat. Hän kävi muun muassa Egyptissä ja Etelä-Amerikassa.


title: Lisko Scamander

text: Vuoden 1926 joulukuussa Lisko oli käymässä New Yorkissa ja vahingossa aiheutti yhden Amerikan suurimmista katastrofeista. Jästi Jacob Kowalski avasi Liskon matkalaukun luullessaan sitä omakseen ja samalla vapautti useita taikaotuksia New Yorkin kaduille. Samoihin aikoihin obskuuri nimeltään Valio alkoi riehumaan kaupungissa tuhoten lukuisia rakennuksia.


title: Lisko Scamander

text: Lisko oli paikalla ratkaisemassa kriisiä, kun aurorit tuhosivat obskuurin ja pääaurori Percival Vaka paljastui valeasuiseksi Gellert Grindelwaldiksi. Taikazoologi lähti New Yorkista haikein tunnelmin hyvästeltyään uuden ystävänsä Jacobin ja Porpentina "Tina" Goldsteinin, hänen tulevan vaimonsa.


title: Lisko Scamander

text: Liskon palattua Lontooseen hänet asetettiin New Yorkin tapahtumien takia matkustuskieltoon. Seuraavan yhdeksän kuukauden aikana Lisko anoi vapautusta matkustuskiellosta useaan kertaan, epäonnistuen joka kerta, huolimatta hänen veljensä tuesta. Näiden kuukausien aikana Lisko oli myös julkaissut kirjansa Ihmeotukset ja niiden olinpaikat. 1990-luvulla hänen Ihmeotukset-kirjansa oli hyväksytty viralliseksi Tylypahkan oppikirjaksi.


title: Lisko Scamander

text: Syyskuussa 1927 Lisko kohtasi jälleen Dumbledoren, joka antoi hänelle tehtävän; Liskon oli mentävä Pariisiin kohtaamaan Gellert Grindelwald uudelleen. Lisko oli aluksi vastahankainen, mutta kun hänen New Yorkissa tapaamansa ystävät, Jacob ja Queenie, saapuivat Lontooseen, sai Lisko tietää Tinan, tytön jota hän oli ajatellut päivittäin New Yorkista lähtemisensä jälkeen, olevan myös Pariisissa. (Queenie lähti Tinan luo hänen ja Jacobin välille syntyneen riidan päätteeksi.) Lisko ei viivytellyt enempää, vaan pakkasi tavaransa ja lähti Jacobin kanssa Pariisiin.


title: Lisko Scamander

text: Pariisissa ollessaan Lisko ja Jacob löysivät Tinan, jolle Lisko yritti epätoivoisesti kertoa tunteistaan. He ajautuivat myös mukaan taisteluun, joka käytiin Lestrangen sukuhaudan alla, ja joka pian levisi koko ympäröivälle hautausmaalle. Taistelun päätyttyä useampi henkilö oli menettänyt henkensä ja Grindelwald oli karannut, houkuteltuaan Queenie'n mukaansa. Taistelun tuoksinassa yksi Liskon haiskuista oli kuitenkin näpistänyt Grindelwaldin hallussa olleen hopeaisen pienen pullon. Lisko toimitti pullon Dumbledorelle, joka kertoi tämän sisältäen Dumbledoren ja Grindelwaldin verta merkkinä verivalasta, jonka kaksi miestä olivat solmineet vuosia sitten. Tehdessään valan he olivat vannoneet, etteivät hyökkäisi toistensa kimppuun. Dumbledore ja Lisko kävelivät sisälle Tylypahkaan Dumbledoren esittäessä epävarmuutta siitä, voisiko verivalan tuhota.


title: Lisko Scamander

text: Nykyään Lisko on eläkkeellä ja asuu Dorsetissa vaimonsa Porpentinan sekä lemmikkigäätiensä Vilskeen, Paukkeen ja Nyrkin kanssa. Hänen pojanpoikansa Rolf Scamander meni myöhemmin naimisiin Luna Lovekivan kanssa.


title: Kyengat

text: Kyengat ("kyangat", "tyengat", "changat", "tchiangat" ja muita kirjoitusasuja) ovat etninen ryhmä Nigerjoen varrella Nigerissä, Nigeriassa ja Beninissä. He asuvat Nigerissä Gayan departementissa, Nigeriassa Kebbin osavaltion Dandin ja Bagudon piirikunnissa sekä Beninissä Malanvillen seudulla. Kyengoja on yli 30 000 henkeä.


title: Kyengat

text: Kyengan kieli kuuluu mandelaisten kielten itäryhmään. Suuri osa kyengoista on siirtynyt puhumaan djermaa, dendiä tai hausaa.


title: Kyengat

text: Kansan pääelinkeino on maanviljely. Lisäksi harjoitetaan kalastusta, kaupankäyntiä ja tuotetaan suolaa. Yhteiskunta perustuu suurperheiden muodostamiin suku- ja kyläyhteisöihin. Suurin osa on sunnimuslimeja.


title: Eleonora Brown

text: Eleonora Brown (s. 22. elokuuta 1948 Napoli) on italialainen näyttelijä, jonka varhain katkenneen uran muistetuimmaksi suoritukseksi on jäänyt hänen ensimmäinen roolinsa, Vittorio De Sican vuonna 1960 ohjaamassa draamaelokuvassa "Kaksi naista".


title: Eleonora Brown

text: De Sica valitsi tuolloin 11-vuotiaan Brownin tämän ensimmäiseen rooliin kolmenkymmenen hakijan joukosta, joista yksi oli tuleva tähti Raffaella Carrà. Brown on myöhemmin kertonut että elokuvan joukkoraiskauskohtaus aiheutti hieman hämminkiä, koska katolilaisen kasvatuksen saanut 11-vuotias tyttö ei tiennyt sellaisista asioista vielä mitään. Hänen roolihahmonsa äitiä elokuvassa näytellyt Sophia Loren katkaisi De Sican ohjausyritykset alkuunsa sanomalla: "Vittorio, Eleonora ei tiedä". Loren otti nuoren Brownin suojelukseensa ja kielsi elokuvan tekemiseen osallistuvilta jopa kiroilemisen Brownin läsnä ollessa. Tästä alkoi elinikäinen ystävyys ja Brown kertoo että Loren on siitä asti kutsunut häntä tyttärekseen.


title: Eleonora Brown

text: Brown näytteli vielä De Sican seuraavassa elokuvassa "Viimeinen tuomio", mutta keskeytti sen jälkeen uransa koulunkäynnin takia. Seuraavan roolinsa hän sai 1964 Raffaello Matarazzon viimeisessä elokuvassa "Amore mio". Tämän jälkeen hänelle tarjottiin rooleja aika heikkotasoisissa elokuvissa ja hän päätti siitä syystä lopettaa uransa kymmenennen elokuvansa jälkeen vuonna 1968, vain 20-vuotiaana. Hän palasi yllättäen valkokankaalle viisi vuosikymmentä myöhemmin saatuaan roolin Cristian De Mattheisin vuonna 2018 valmistuneessa elokuvassa "Un amore così grande".


title: Eberhard Zwicker

text: Karl Eberhard Zwicker (15. tammikuuta 1924 Öhringen, Saksa – 22. marraskuuta 1990 Icking, Saksa) oli saksalainen psykoakustiikan tutkija. 1967 hänet nimitettiin professoriksi Münchenin teknillisen yliopiston vasta perustettuun Sähköakustiseen instituuttiin.


title: Eberhard Zwicker

text: Hän määritteli Bark-asteikon "The Journal of the Acoustical Society of American" (1961) artikkelissaan "Subdivision of the audible frequency range into critical bands".


title: Bryan Adams (jääkiekkoilija)

text: Bryan Adams (s. 20. maaliskuuta 1977 Fort St. James) on kanadalainen uransa lopettanut jääkiekkoilija, joka lopetti uransa DEL-kauden 2012–2013 jälkeen. Hän pelasi NHL:n Atlanta Thrashersissa 11 ottelua tehoin 0+1=1. Adams voitti vuonna 2002 Calder Cupin pelatessaan Chicago Wolvesissa.


title: Dermophis

text: Dermophis on matomaisten sammakkoeläinten suku Dermophiidae-heimossa. Sen levinneisyys yltää Etelä-Meksikosta Luoteis-Kolumbiaan.


title: Dermophis

text:
Sukuun kuuluu seuraavat lajit
sekä


title: Aurelia Turbines

text: Aurelia Turbines on suomalainen, alle kolmen megawatin kaksivaiheisia kaasuturbiineja suunnitteleva ja valmistava yhtiö. Sen pääkonttori ja tuotanto sijaitsevat Lappeenrannassa, jossa se on osa kaupungin kasvavaa ympäristötekniikan keskittymää.


title: Aurelia Turbines

text: Aurelia Turbines Oy perustettiin vuonna 2013.


title: Aurelia Turbines

text: Tärkein Aurelia Turbinesin saamista tunnustuksista on DENEFF:in (Deutsche Unternehmensinitiative Energieeffizienz) PERPETUUM Energieeffizienzpreis 2017. Deutsche Energie-Agenturin (dena) Start Up Energy Transition Award 2017 -kilpailussa Aurelia Turbines valittiin finalistien joukkoon. Vuonna 2018 se valittiin Red Herring Europe -kilpailun Top 100-listalle.


title: Aurelia Turbines

text: Aurelia Turbines valmistaa hajautettua energiatuotantoa varten pienitehoisia kaasuturbiineja, jotka soveltuvat esimerkiksi sähkön ja lämmön yhteistuotantoon (CHP, combined heat and power) teollisuudessa, liikerakennuksissa ja julkisissa laitoksissa. Turbiineissa voidaan käyttää myös uusiutuvia ja synteettisiä polttoaineita, kuten biokaasuja, bioöljyjä ja vetyä.


title: Aurelia Turbines

text: Aurelia Turbines hyödyntää turbiineissaan aktiivista magneettilaakerointia ja IRG2-prosessia. IRG2 (Intercooled and Recuperated, Generator on 2 spools) tarkoittaa välijäähdytettyä ja rekuperoitua, kaksivaiheista ja kaksiakselista kaasuturbiinia. Prosessi mahdollistaa korkean sähköisen hyötysuhteen. Turbiini on suunniteltu modulaariseksi, jolloin sitä voidaan hyödyntää erilaisissa sovelluksissa esimerkiksi erilaisia uusiutuvia polttoaineita käytettäessä.


title: Aurelia Turbines

text: Yhtiön kaasuturbiinit perustuvat omiin innovaatioihin ja Lappeenrannan-Lahden teknillisessä yliopistossa kehitetyn tekniikan hyödyntämiseen.


title: Even Hovland

text: Even Hovland (s. 14. helmikuuta 1989 Vadheim, Norja) on norjalainen jalkapalloilija, joka on pelipaikaltaan maalivahti. Hän edustaa Eliteserienissä pelaavaa Rosenborgia. Tämän lisäksi hän kuuluu myös Norjan jalkapallomaajoukkueeseen.


title: Joseph Zeller

text:
Joseph Richard "Joe" Zeller (19. syyskuuta 1918 Campus, Illinois – 12. joulukuuta 2018 lähellä New Tripolia) oli yhdysvaltalainen poliitikko. Hän loi poliittisen uransa Pennsylvaniassa, jossa toimi Emmauksen pormestarina ja istui viisi kautta Pennsylvanian edustajainhuoneen jäsenenä. 100-vuotiaaksi elänyt Zeller kiitti pitkäikäisyydestään positiivista elämänasennettaan.
Zellerin vanhemmat olivat Carl ja Frances (Kunkel) Zeller. Lapsena hän kohtasi menetyksiä, sillä veli kuoli espanjantautiin ja äiti-Zeller menehtyi toisen poikansa ollessa 11-vuotias.


title: Joseph Zeller

text: Ennen poliittista uraansa Zeller palveli Yhdysvaltain laivastossa toisessa maailmansodassa ja Korean sodassa.


title: Epselöinti

text: Epselöinti on ylöjärveläisen Global EcoProcess Services Oy:n (lyhenteenä EPSE) kehittämä ja patentoima menetelmä raskasmetallien erottelemiseksi kaivos- ja muun teollisuuden jätevesistä. Prosessi perustuu patentoituun epse-kemikaaliin ja pH:n säätöön.


title: Epselöinti

text:
Idea epselöinnistä syntyi 2000-luvun alkuvuosina, kun pirkanmaalainen kemisti Vesa Rissanen galvanoi lentokoneen osia omistamallaan peittaamolla. Galvanoinnissa terästä kastetaan galvanointihappoon, jolloin siitä samalla liukenee lukuisia metalleja happoon. Kun neste kyllästyy liuenneilla metalleilla, se ei enää toimi galvanoinnissa ja on vaarallista jätettä.
Rissanen alkoi miettiä yrittäjäkaverinsa kanssa, miten jopa puolen miljoonan markan vuosittaisista jätteen käsittelymaksuista päästäisiin eroon. Yrittäjät onnistuivat sakkauttamaan hapon niin, että lopputuloksena oli puhdasta vettä ja monimetallisakkaa.


title: Epselöinti

text: Sen jälkeen, kun peittaamolta loppuivat työt, hän alkoi pohtia kehittämänsä menetelmän kaupallistamista pirkanmaalaisen yrittäjän Jouni Jääskeläisen kanssa. Tätä varten perustettiin vuonna 2012 Global Ecoprocess Services Oy, josta käytetään usein lyhennettä Epse.


title: Epselöinti

text: Aluksi yritys keskittyi vain peittauksessa syntyviin jätevesiin. Talvivaaran kaivoksen julkisuudessa käsitellyt jätevesiongelmat saivat Rissasen ja Jääskeläisen pohtimaan, voisiko metalleja erotella myös kaivosten jätevedestä.


title: Epselöinti

text: Epselöinti on yksinkertainen ja nopea saostustekniikka. Prosessi perustuu epse-kemikaaliin ja pH:n säätöön ja sitä kutsutaan nimellä EPSE Metodi.


title: Epselöinti

text: Epselöinnissä syntyvä monimetallisakka on pysyvästi liukenematonta toisin kuin muissa vastaavissa menetelmissä, joissa sakat jäävät alttiiksi takaisinliukenemiselle. Syynä on se, että tavallinen hydroksidisaostus on reversiibeli, mikä tarkoittaa, että saostunut metallihydroksidi liukenee takaisin ympäristöönsä pH-tason muuttuessa.


title: Epselöinti

text: Epselöinti soveltuu lähes kaikkien metallien erotteluun. Monet menetelmät, kuten adsorptio, vaativat monimetalliympäristössä useita eri käsittelykertoja useilla eri kemikaaleilla. Alkali- ja osittain maa-alkalimetallit eivät saostu suoraan EPSE-menetelmällä, mutta niiden pitoisuudet voidaan samassa käsittelyssä tarvittaessa alentaa.


title: Epselöinti

text: Epselöinnin synnyttämää monimetallisakkaa voidaan käyttää raaka-aineena monin tavoin. Siitä voidaan erotella ja uudelleenkäyttää arvometalleja. Niissä tapauksissa, joissa metallien talteenotto ei ole taloudellisesti perusteltua, sakka on mahdollista hyödyntää esimerkiksi betoniseoksen raaka-aineena.


title: Epselöinti

text: Mikäli sakkaa ei millään lailla hyödynnetä, se voidaan loppusijoittaa kaatopaikalle, sillä liukenemattomuutensa takia sitä tarvitse käsitellä ongelmajätelaitoksella.


title: Epselöinti

text: Epse on myöhemmin kokeillut menetelmänsä soveltamista myös voima- ja lämpölaitosten tuhkan sekä pilaantuneen maa-aineksen puhdistamiseen. Esimerkiksi vuonna 2018 Epsellä on ollut Vantaan Energian kanssa hanke, jossa kokeillaan Vantaan jätevoimalan savukaasupesurin veden käyttöä voimalan käytössä syntyvän tuhkan pesemiseen.


title: Qatarin filharmonikot

text: Qatarin filharmonikot on Qatarissa toimiva sinfoniaorkesteri, joka pyrkii edistämään sekä läntistä että arabien taidemusiikkikulttuuria. Orkesterin taustavaikuttaja oli sen perustamisen yhteydessä vuonna 2007 Moza bint Nasser. Avajaiskonserttinsa orkesteri piti 30. lokakuuta 2008; kapellimestarina toimi Lorin Maazel. Myös ulkomailla kiertävä orkesteri pitää vuosittain keskimäärin neljäkymmentä erilaista ohjelmaa Katara-oopperatalossa, joka on sen kotipaikka. Katara-oopperatalo avattiin vuonna 2010 konsertilla, jossa Qatarin filharmonikot soittivat Marcel Khalifen rababkonserton kantaesityksen.


title: Suomen urheilu 1982

text: Suomen urheilu 1982 käsittelee vuoden 1982 merkittäviä uutisia ja tapahtumia suomalaisessa urheilussa.


title: Suomen urheilu 1982

text: Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:


title: Suomen urheilu 1982

text: Naisten listalla kuusi parasta olivat:


title: Aerion

text: Aerion Corporation on amerikkalainen lentokonevalmistaja pääpaikkanaan Reno, Nevadassa.


title: Aerion

text: Projektit sisältävät mm. 8-12 paikkaisen AS2-ääntä nopeamman liikelentokoneen, avainsuunnittelutuen tarjoutuessa Lockheed Martinilta. Marraskuussa 2015 Aerion asetti tavoitteekseen saavuttaa FAA-sertifioinnin 2021 ja saapua palvelukseen 2023, mutta marraskuussa 2017 korjattiin käyttöönottovuodeksi 2025.


title: Aerion

text: Aerion SBJ oli konsepti ääntänopeammaksi liikelentokoneeksi, jonka suunnitteli Aerion Corporation. Tuotantoon päästyään, se olisi mahdollistanut käytännöllisen ja tau'ottoman matkan Euroopasta Pohjois-Amerikkaan ja takaisin yhdessä työpäivässä. Tavoitehintana oli 80 miljoonaa dollaria (vuoden 2007 dollareina), kehityskulujen vaihdellessa 2,5:stä 3 miljoonaan dollariin. Sveitsiläinen ExecuJet ja Lyonin Indigo ovat yhtiön myyntiedustajia ympäri maailman Pohjois-Amerikkaa lukuunottamtta. Yhtiön väittämä sisälsi 50 aiesopimusta asiakkailta, jokainen 250 000 dollarin ennakkomaksulla. Palvelukseen saapumisen piti tapahtua vuoden 2017/18 paikkeilla seuraten yhteisyrityksen perustamista ja pauhaavaa julkistuspäätöstä, kuitenkin marraskuun 2013 kuluessa yhtiö tiedotti, että se odottaa lentokokeiden suorittamisen alkavan 2019 ja ensimmäisen lentokone tulee markkinoiden tarjolle 2021.


title: Aerion

text: In 2014 muotoilu päivitettiin Aerion AS2:ksi, pituuden ja suurimman lentoonlähtöpainon kasvatettua vastaamaan asiakkaiden vaatimuksia.


title: Aerion

text:
Yleiset ominaisuudet
Miehistö: 2
Matkustajamäärä: 8–12
Pituus: 41,33 m
Siipien kärkiväli: 19,57 m
Korkeus: 6,46 m
Suurin lentoonlähtöpaino: 40,823 kg
Moottorit: 2 × Pratt & Whitney JT8D-219 (ohivirtaus)suihkumoottoria 87,19 kN kumpikin


title: Doug Anderson

text: Douglas Anderson (20. lokakuuta 1927 Edmonton – 8. tammikuuta 1998 Victoria) oli kanadalainen jääkiekkoilija. Hänen pelipaikkansa oli keskushyökkääjä.


title: Doug Anderson

text: Anderson debytoi ammattilaistasolla vuonna 1947. Hän voitti Stanley Cupin vuonna 1953 Montreal Canadiensin paidassa. Anderson lopetti uransa WHL-kauden 1962-1963 jälkeen.


title: Tiina Jortikka-Laitinen

text: Tiina Jortikka-Laitinen (s. 19. maaliskuuta 1958) on suomalainen diplomaatti.


title: Tiina Jortikka-Laitinen

text: Jortikka-Laitinen työskenteli 1980–1990-lukujen aikana Suomen suurlähetystöissä Madridissa sekä Budapestissa ja Suomen-edustajistossa Euroopan neuvostossa, sittemmin Pariisissa (2000–2004). Hän on toiminut myös lukuisissa muissa Suomen ulkoasiainministeriön tehtävissä. Vuosina 2010–2013 hän oli suurlähettiläänä Tunisiassa ja Libyassa, vuonna hän 2017 aloitti suurlähettiläänä Espanjassa ja Andorrassa.


title: Tiina Jortikka-Laitinen

text: Jortikka-Laitinen on naimisissa ja hänellä on kaksi lasta.


title: Musiikki-instituutit Suomessa

text: Musiikki-instituutit ovat Suomessa toimivia musiikkia edistäviä tahoja, joiden tehtävänä on kehittää ja ylläpitää valitsemiansa eri musiikin tyylejä, esim. Kansanmusiikki ja rytmimusiikki. Musiikki-instituuttien toiminta usein sisältää opetusta, tapahtumatuotantoa, tutkimusta, museotoimintaa, julkaisutoimintaa, arkistointia, kilpailuja tai muita musiikin edistämisprojekteja. Suomessa musiikki-instituutteja on yhteensä viisi: Rytmi-instituutti, Kansanmusiikki-instituutti, Suomen Harmonikkainstituutti, Maailman musiikin keskus sekä Finlands svenska folkmusikinstitut.


title: Slither.io

text: Slither.io on Steven Howsen vuonna 2016 kehittelemä videopeli. Pelin tavoitteena on liikkua kentällä matona ja kasvaa pituutta. Pelistä on tehty monia eri versioita.


title: Slither.io

text: Pelissä jokainen pelaaja liikuttaa matoa hiirellä. Tavoitteena on yrittää saada muut madot osumaan itseensä ja syödä niiden raadot. Pelaajat yrittävät kasvattaa matonsa pituutta niin, että muiden matojen syöminen olisi helpompaa. Ennen peliä jokainen pelaaja saa valita nimimerkkinsä sekä matonsa värin ja ulkomuodon. Pelissä pystyy myös "juoksemaan" painamalla hiirtä pitkään. Juoksemiseen menee kuitenkin niin paljon energiaa, että mato pienenee huomattavasti juoksun aikana. Madot saavat liikkua vain tietyn kokoisella kentällä. Jos pelaaja koskee kentän reunaan, menee hän pelistä pois automaattisesti.__SISLUETTPAKOTUS__


title: Nuneaton

text: Nuneaton on noin asukkaan kaupunki Warwickshiren kreivikunnassa Keski-Englannissa, Coventryn pohjoispuolella. Se on Warwickshiren suurin kaupunki. Se on kasvanut kiinni naapurikaupunkiinsa Bedworthiin ja muodostaa sen kanssa noin asukkaan yhtenäisen kaupunkialueen ja boroughin.


title: Nuneaton

text: Nuneaton syntyi benediktiininunnien 1100-luvulla perustaman luostarin ympärille mutta alkoi kasvaa toden teolla vasta 1200-luvulla, kun sen lähistöltä ryhdyttiin louhimaan kivihiiltä. Hiilen louhinta kuitenkin lopetettiin 1900-luvun lopussa. Kaupungin sijainti rautateiden ja moottoritie M6:n solmukohdassa on synnyttänyt sinne paljon teollisuutta.


title: Busat

text: Busat ovat mandelaista kieltä puhuva kansa Beninin koillisosassa ja Nigerian luoteisosassa Kwaran ja Sokoton osavaltioissa. Heitä on noin 60 000 Nigeriassa ja 50 000 Beninissä.


title: Busat

text: Busat ovat kulttuuriltaan lähellä barboja, joiden kanssa he muodostivat historiallisen Bariban valtakunnan. Nigeriassa monet puhuvat hausaa. Kansan pääelinkeino on maanviljely. Tärkeimmät viljelykasvit ovat jamssi, durra, hirssi ja maissi. Myytäväksi kasvatetaan riisiä, maapähkinää, puuvillaa ja papuja. Karjanhoidon tuotteita vaihdetaan alistetussa asemassa olevilta fulbeilta.


title: Busat

text: Busat asuvat pienissä harvaan sijaitsevissa kylissä. Pyöreät asumukset ovat vähitellen muuttuneet neliskulmaisiksi. Suurperheet muodostavat kastiryhmiä. Totemistiset sukuryhmät ovat suurelta osin hajonneet. Suuri osa busista harjoittaa perinteistä uskontoa. Nigeriassa puolet ja Beninissä kolmasosa on sunnimuslimeja. Lisäksi on jonkin verran kristittyjä.


title: Tahlequah

text: Tahlequah () on kaupunki Cherokeen piirikunnassa, Oklahoman osavaltiossa Yhdysvalloissa. Sen väkiluku oli vuoden väestönlaskennassa 16 359. Tahlequah sijaitsee Ozarkvuorten aluskukkuloilla. Kaupungin pormestarina toimii nykyisin Jason Nichols.


title: Ylä-Havanka

text: Ylä-Havanka tai myös Ylä-Havankajärvi on Pirkanmaalla Virtain Kantoperällä sijaitseva järvi, joka kuuluu Kokemäenjoen vesistöön.


title: Ylä-Havanka

text: Järven pinta-ala on 115 hehtaaria eli 1,1 neliökilometriä. Se on 1,9 kilometriä pitkä ja 1,0 kilometriä leveä ja sillä on avoin järvenselkä. Järven pohjoisrannassa työntyy esille Äijävainaa, joka on rannan suurin niemi. Sen itäpuolelle jäävät Kantoniemenlahti ja Haukilahti, joiden edustalla sijaitsevat saaret Isokari ja Pikkukari sekä yksi nimetön luoto. Niemen länsipuolella sijaitsee Aaltolanlahti, jossa on kaksi rannanläheistä saarta. Järvessä on kartan mukaan seitsemän saarta ja loput saarista sijaitsee yksi länsirannalla ja viimeinen etelärannan tuntumassa. Järven etelärannassa ovat Vähäniemi ja Koniniemi sekä Pitkälahti.


title: Ylä-Havanka

text: Järven rantaviivan pituus on 7,6 kilometriä ja sen rannat ovat metsämaata, joka on painoin soistuvaa rantametsikköä. Rannat ovat alavaa maastoa. Järven ympäristön haja-asutus muodostuu 14 taloudesta, joista kolme ovat maatiloja. Pohjoisrannan taloudet muodostavat Kantoperän kulmakunnan. Rannoille on rakennettu lähes 20 vapaa-ajan asuntoa. Niille tulee tiet yhdystieltä 3352 ja Havangan kylälle johtavalta tieltä. Pohjoisrannassa sijaitsee Kantoperän rukoushuone.


title: Ylä-Havanka

text:
Ylä-Havanka on matala runsashumuksinen järvi (MRh), jonka kemiallinen tila on hyvä ja ekologinen tila on asiantuntija-arvion mukaan hyvä.
Ylä-Havangan vedenlaatua seurataan turvetuotannon ympäristövaikutuksien vuoksi jatkuvasti. Näiden tulosten perusteella järvi on rehevöitynyt. Tässä on käytettävissä mittaustuloksia vuosilta 2005–2011. Niiden mukaan humuksen suuri määrä näkyy esimerkiksi veden värilukuna, joka on ollut keskimäärin 193 Pt mg/l, ja sameutena, joka on ollut keskimäärin 2,1 FTU. Näytteenhakumatkoilla on yleensä mitattu näkösyvyys, joka on viimeisenä vuonna ollut 0,8 metriä. Sameus johtuu usein kiinteän aineksen määrästä, joka on ollut 2,7 mg/l, mutta myös pieneliöistä, joita täässä tutkimuksessa kuvastaa levän klorofyllipitoisuudet vedessä. Ne ovat olleet keskimäärin 15 μg/l. Veden väriin vaikuttavat ylipäätään kaikki veteen liuenneet aineet, joista rautapitoisuus on tärkein tunnusluku. Rautaa on esiintynyt keskimäärin 1 975 μg/l.


title: Ylä-Havanka

text: Pieneliöiden määriin vaikuttavat veteen liuenneet ravintoaineet, joista typpi ja fosfori ovat tärkeimmät. Rehevyystutkimuksissa määritetään kokonaisfosforipitoisuus, joka on ollut keskimäärin 33 μg/l, ja kokonaistyppipitoisuus, joka on vastaavasti ollut 809 μg/l. Molemmat ilmentävät rehevyystason kohoamista. Kun samalla levien klorofyllipitoisuudet ovat olleet 15 μg/l, niin järveä voi jo pitää rehevöityneenä. Vaikka rehevöityminen on eliöiden elinmahdollisuuksille hyvä asia, on sillä suomalaisessa järvessä varjopuolensakin. Rehevien järvien yksilömäärät ovat suuret, mutta niiden lajikirjo on yksipuolisempi. Järven pohjaan laskeutuvan mudan määrä kasvaa ja pohjasedimentteihin kasaantuu runsaasti ravinteita. Kun vedessä on runsaasti ravinteita ja esimerkiksi humusta, kuluttavat ne veteen liuennutta happea kemiallisesti. Kun järven vesi on lämpötilakerrostunutta, jää pohjan lähellä sijaitsevat viilemämpi vesikerros ilman happitäydennystä pitkäksi aikaa ja sen happipitoisuus alkaa laskemaan. Lopulta siinä vesikerroksessa voi esiintyä happivajausta, mikä häiritsee happea hengittävien eliöiden elinmahdollisuuksia. Samalla alkavat sedimenttien ravinteet liueta takaisin veteen ja happiongelma pahenee entisestään. Tämä ilmiö on Ylä-Havangassakin havaittavissa. Veden happipitoisuudet ovat olleet keskimäärin 60 %, mutta ne ovat saattaneet välillä laskea 20–30 % asti.


title: Ylä-Havanka

text: Ravinnetilanteen ollessa levien kannalta otollinen, lisääntyvät ne suuresti ja lopputuloksena järvellä saattaa esiintyä leväkukintoja. Levätutkimuksessa havaittiin Ylä-Havangassa levien biomassaksi 8,92 mg/l. Näin suuri määrä viittaisi rehevöitymiseen ja ilmaisisi järven tyydyttävää ekologista tilaa. Suurin osa leveästä (93 %) kuuluu Gonyostomum semen -limaleviin. Se on erityisesti rehevöityneiden humusvesien valtalajistoa.


title: Ylä-Havanka

text: Järven valuma-alueella sijaitsee Kortenevan turvetuotantoalue (34 hehtaaria), jonka valmistelu alkoi vuonna 1972 ja tuotanto 1974. Tuotantoalueen kuivatusvedet purkautuvat Ylä-Havankaojaa myöten Ylä-Havankaan ja siitä edelleen Havankaojaa myöten Havanganjärveen. Myös Pihtinevan turvetuotantoalueen kuivatusvesiä joutuu Ylä-Havankaan.


title: Ylä-Havanka

text: Ylä-Havankajärvelle on annettu lupa kunnostaa rehevöitynyt järvi. Metsäkeskuksella on käynnissä Huomisen Havanka, jolla pyritään parantamaan myös Ylä-Havankajärven tilaa.


title: Ylä-Havanka

text: Järvi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueen (35.4) Tarjanneveden alueella (35.41), jonka Havanganjärven valuma-alueeseen (35.416) järvi kuuluu. Järven vedenpinnan korkeus on 154,5 metriä mpy.


title: Ylä-Havanka

text: Järvi saa pääosan vedestään ympäröiviltä soilta ja metsistä. Luoteispuolella sijaitsevasta Isosta Kortejärvestä saattaa tulla laskuvesiä, mutta Pienestä Kortejärvestä tuskin tulee vettä järveen, sillä niiden korkeuserot ovat huomattavat. Järven laskuoja on Havanganoja, joka lähtee järven itärannasta ja joka laskee 4,8 kilometrin päähän Havanganjärven luoteispäähän. Ojalla on pudotusta tällä matkalla 49,4 metriä. Vesireitti jatkuu seuraavaksi Vaskiveteen.


title: Kanter

text: Kanter on muun muassa seuraavien henkilöiden sukunimi:


title: Waldemar Appelgren

text: Waldemar Hugo Appelgren (29. toukokuuta 1880 Hanko – 15. kesäkuuta 1958) oli suomalainen upseeri.


title: Waldemar Appelgren

text: Appelgrenin vanhemmat olivat asemapäällikkö Albert Appelberg ja Edla Maria Lindström. Hän kävi Haminan kadettikoulun vuosina 1894–1902 ja Pavlovin sotakoulun 1902–1904, jonka jälkeen Appelgren palveli 32. itäsiperialaisessa tarkk'ampujarykmentissä vuoteen 1913 saakka, ja palasi Hangossa palopäällikkönä toimittuaan Venäjän armeijan palvelukseen vielä vuosiksi 1914–1917 Everstiluutnantiksi hänet ylennettiin 1917. Suomen sisällissodassa Appelgren osallistui Vaasan valtaukseen sekä Ikaalisten taisteluihin toimien muun muassa valkoisten länsiarmeijaan kuuluneen Hjalmarsonin ryhmän 1. krenatöörirykmentin komentajana. Sodan jälkeen hän työskenteli liike-elämässä ja toimi Uudenmaan suojeluskuntapiirin päällikkönä Mäntsälän kapinaan saakka.


title: Waldemar Appelgren

text: Hänen veljensä oli kenraalimajuri Arvid Appelgren.


title: Naisten marssi Versailles’hin

text: Naisten marssi Versailles’hin oli 5. lokakuuta 1789 tapahtunut Ranskan suuren vallankumouksen varhainen käännekohta, jossa leipää vaatineiden pariisilaisten työläisnaisten johtama aseistautunut kansanjoukko tunkeutui kuninkaallisen Versailles’n palatsin alueelle ja pakotti Ranskan kuningas Ludvig XVI:n kuulemaan kansan vaatimukset. Seuraavana päivänä kuningas ja hänen perheensä painostettiin siirtymään pysyvästi Versailles’sta Pariisiin, pois vanhoillisen hovin vaikutuspiiristä. Myös Ranskan perustuslakia säätävä kansalliskokous siirtyi samassa yhteydessä Versailles’sta pääkaupunkiin. Tämä oli merkittävä käänne vallankumouksen kehityksen kannalta, sillä se altisti useissa myöhemmissä yhteyksissä Ranskan poliittiset päätöksentekijät pariisilaisten kansanjoukkojen painostukselle.


title: Naisten marssi Versailles’hin

text: Versailles’n marssi oli Bastiljin valtauksen jälkeen toinen tapaus, jossa Pariisin alemmat kansankerrokset eli sanskulotit vaikuttivat ratkaisevasti Ranskan vallankumouksen kulkuun. Naisten marsseista Pariisista Versailles’hin ja takaisin 5.–6. lokakuuta käytetään usein ranskankielistä nimitystä "journées" (”päivät”).


title: Naisten marssi Versailles’hin

text: Noin 20 kilometrin päässä Pariisin lounaispuolella sijainnut Versailles’n palatsi oli ollut Ranskan kuninkaan ja hovin asuinpaikka 1600-luvulta alkaen. Ludvig XIV oli aikanaan siirtänyt hovin pois pääkaupungista korostaakseen itsevaltiuttaan. Valtaisa ja ylellinen palatsi lukemattomine taideteoksineen symboloi Bourbonien hallitsijasuvun mahtia, mutta myös tavallisten kansalaisten oli toisinaan sallittua liikkua palatsin alueella. "Ancien régimen" ajan lopulla siellä vieraili toisinaan Pariisin eri väestöryhmiä edustavia valtuuskuntia.


title: Naisten marssi Versailles’hin

text: Ludvig XVI:n Versailles’hin koollekutsuma vuoden 1789 säätyjen yleiskokous oli muuttunut vallankumoukselliseksi, kun kolmannen säädyn edustajat olivat kesäkuussa julistautuneet perustuslakia säätäväksi kansalliskokoukseksi. Ludvig XVI vastusti uutta kehitystä, mutta pariisilaisten kansanjoukkojen vallattua 14. heinäkuuta Bastiljin linnoituksen hän oli joutunut luopumaan suunnitelmastaan hajottaa kansalliskokous. Kun Ranskan maaseudulla levinnyt ”suuri pelko” aiheutti maanomistajiin kohdistuneita väkivaltaisuuksia, perustuslakia säätävä kansalliskokous päätti niin sanottuna vallankumouksen helluntaiyönä 4.–5. elokuuta välisessä istunnossaan lakkauttaa koko feodaalijärjestelmän ja kaikki siihen sisältyneet vanhat etuoikeudet. Ludvig XVI kuitenkin kieltäytyi allekirjoittamasta näitä uusia lakeja, joita hän kutsui aatelistoon ja papistoon kohdistuvaksi ”ryöstöksi”. Hän ei hyväksynyt myöskään kansalliskokouksen laatimaa ihmis- ja kansalaisoikeuksien julistusta. Kuninkaan ja kansalliskokouksen välille syntyi pattitilanne.


title: Naisten marssi Versailles’hin

text: Vallankumouksen kannattajat eli patriootit toivoivat kuninkaan asettuvan Pariisiin kansan keskuuteen, jotta hovin vaikutusvaltaa päätöksenteossa saataisiin rajoitettua ja vastavallankumouksellisen kaappauksen uhka vähenisi. Jo 30. elokuuta noin 1 500 miestä käsittänyt mielenosoituskulkue pyrki Pariisista Versailles’hin vaatiakseen kuningasta mukaansa, mutta hiljattain perustetun, markiisi Gilbert du Motier de Lafayetten komentaman Ranskan kansalliskaartin joukot pysäyttivät kulkueen Seinen ylittävällä sillalla Sèvresissä j pakottivat sen palaamaan. Kuninkaan muuton tarpeellisuudesta keskusteltiin avoimesti lehdistössä syyskuussa 1789. Samaan aikaan Ludvig XVI näytti jälleen valmistelevan jonkinlaista vastaiskua siirtämällä luotettavia armeijan joukkoja Versailles’hin.


title: Naisten marssi Versailles’hin

text: Vaikka vuosi 1789 oli Ranskassa hyvä satovuosi, Pariisissa kärsittiin edellisvuoden huonon sadon vuoksi vielä lokakuun alussa leipäpulasta, sillä sen vuoden viljaerät eivät vielä olleet saavuttaneet pääkaupunkia. Valtiovarainministeri Jacques Necker oli neuvotellut ylimääräisen viljan tuonnista ulkomailta, mutta nämäkään toimitukset eivät olleet vielä saapuneet. Muun muassa paikallinen kansanjohtaja Claude Fournier L’Héritier levitti salaliittoteoriaa, jonka mukaan kuningas tai ylhäisaateli oli keinotekoisesti aiheuttanut leipäpulan pakottaakseen näännyttämällä kansan alistumaan takaisin tahtoonsa. Vähäosaisten tilannetta pahensi myös Pariisin hyväntekeväisyystyöpajojen sulkeminen 31. elokuuta.


title: Naisten marssi Versailles’hin

text: Ludvig XVI:n henkivartiokaartia vahvistettiin kuninkaallisella Flanderin jalkaväkirykmentillä, joka saapui Douaista Versailles’hin 1. lokakuuta. Hovi järjesti tulokkaille palatsissa tervetuliaisillalliset, joiden kerrottiin äityneen sotilaiden humalaiseksi porsasteluksi. Pariisin lehdistö tarttui tapauksesta tihkuneisiin tietoihin. Varsinkin radikaalin kansankiihottajan Jean-Paul Marat’n perustama lehti "L'Ami du peuple" levitti tietoa, jonka mukaan kuninkaallisen kaartin sotilaat olivat vertauskuvallisesti häpäisseet vallankumouksen tunnuksena käytettyjä kolmivärisiä kokardeja polkemalla niitä maahan ja virtsaamalla niiden päälle. Sotilaiden kerrottiin myös käyttäneen "ancien régimen" tunnuksiksi miellettyjä mustavalkoisia kokardeja ja laulaneen säkeitä André Grétryn ooppera-aariasta ”Ô Richard, ô mon roi!”, jonka aiheena oli vangitun kuninkaan vapauttaminen. Ludvig XVI:n väitettiin viihtyneen tuntikausia juhlassa, vaikka todellisuudessa hän vieraili siinä vain pikaisesti. Nämä uutiset kiihdyttivät mielialoja Pariisissa. Tiedot kuninkaan henkivartiokaartilaisten ylellisistä illallisista herättivät närkästystä myös siksi, että samaan aikaan kansalla oli hädin tuskin varaa leipään ja leipomoihin joutui jonottamaan tuntikausia. Palais-Royalin pihalla 4. lokakuuta kokoontunut kansankokous keskusteli mahdollisuudesta marssia Versailles’hin ja pakottaa kuningas siirtymään Pariisiin. Samana iltana kaupungilla värvättiin halukkaita osallistujia ja levitettiin julisteita.


title: Naisten marssi Versailles’hin

text:
Lokakuun 5. päivän aamuna Pariisin kaupungintalon eteen place de Grèvelle kokoontui 5 000 – 10 000 ihmistä käsittänyt kansanjoukko, joka vaati kaupunginjohtoa avaamaan leipävarastonsa. Paikalla oli paljon naisia Saint-Antoinen kaupunginosasta. Monet olivat myös Pariisin hallien torimyyjiä. Naiset työntyivät sisään kaupungintaloon ja alkoivat soittaa hätäkelloja. Kun kaupungintalolta ei löytynyt tyydyttävää ratkaisua, viidentuhannen naisen joukko päätti keskipäivän aikoihin lähteä marssimaan Versailles’hin osoittaakseen vaatimuksensa suoraan kuninkaalle. Naiset ottivat aseikseen seipäitä, viikatteita, nuijia ja musketteja, ja jopa kiskoivat mukanaan kaupungintalolta varastettuja pieniä kanuunoita. He huusivat iskulausetta ”Leipää Pariisiin”. Naisten asettuminen johtoon, mitä vallankumouksen siihenastisten tapahtumien yhteydessä ei oltu nähty, varmisti mielenosoituskulkueen turvallisen ja esteettömän etenemisen, sillä sotilaat olivat erityisen haluttomia käyttämään väkivaltaa naisia vastaan. Myöhemmin väitettiin, että osa naisista olisikin ollut naisiksi naamioituneita miehiä. Muutamaa tuntia myöhemmin naiskulkueen perään lähti useita, pääosin miesvoittoisia joukkioita, kuten Bastiljin valtauksen veteraaneja ja noin 20 000 miestä kansalliskaartista. Kenraali Lafayette taipui omien sotilaidensa painostuksesta lähtemään joukkoineen marssille. Naisjoukon kärkeen asettui Stanislas-Marie Maillard -niminen Bastiljin valtauksessa kouliutunut kansalliskaartin upseeri. Kulkueet taittoivat matkan jalan, ja naiset sekä kansalliskaartilaiset saapuivat perille Versailles’hin samoihin aikoihin, pian auringonlaskun jälkeen. Yhtyneellä joukolla oli erilaisia tavoitteita, mutta kaikki halusivat kuninkaan saapuvan Pariisiin ja tekevän jotain leipäkriisin ratkaisemiseksi.
Perillä Versailles’ssa Maillardin johtama, noin 20 kalaeukkoa käsittänyt joukko tunkeutui kansalliskokouksen istuntosaliin, aluksi vain sadetta pitämään. He esittivät asiansa yllättyneelle kansalliskokoukselle, joka vastauksena ilmoitti vaativansa kuningasta ryhtymään välittömiin toimenpiteisiin viljan saatavuuden parantamiseksi. Jotkut kansalliskokouksen edustajat kuten Honoré Mirabeau ja Maximilien Robespierre keskustelivat myös kahden kesken naisten kanssa. Tilanne alkoi muuttua sekasortoiseksi, kun lisää naisia työntyi sisään. Puhemies Jean Joseph Mounier järjesti kuuden naisen valtuuskunnalle mahdollisuuden päästä kuninkaan puheille. Ludvig XVI lupasi tehdä kaiken voitavansa ja määräsi lopulta jakamaan Versailles’n palatsin ruokavarastojen sisällön väkijoukolle tilanteen rauhoittamiseksi. Hän lupasi lopulta myös ”hyväksyvänsä ehdoitta” ja vahvistavansa kansalliskokouksen elokuussa säätämät reformilait ja ihmisoikeusjulistuksen. Hän kuitenkin torjui vielä jyrkästi ajatuksen Pariisiin lähtemisestä. Versailles’hin iltamyöhällä saapunut Lafayette tarjosi joukkojaan kuninkaan käyttöön, mutta Ludvig luotti enemmän omaan henkivartioväkeensä. Hän ei antanut sotilaille lupaa ampua väkijoukkoja, joten verenvuodatus vältettiin, vaikka palatsin edustalle leiriytynyt aseistettu väkijoukko pysyi levottomana.


title: Naisten marssi Versailles’hin

text: Osa naisista pelkäsi, että vihattu kuningatar Maria Antoinette saisi Ludvigin perumaan tekemänsä lupaukset. Lokakuun 6. päivän vastaisena aamuyönä pääosin naisista koostunut pieni ryhmä onnistui tunkeutumaan sisälle palatsiin vartioimattoman sivusisäänkäynnin kautta ja ryhtyi etsimään Maria Antoinettea aikomuksenaan surmata tämä. Kun vartiomies ampui yhden naisista kuoliaaksi, joukkio surmasi ylivoimansa avulla kaksi vartiosotilasta. Maria Antoinette pelastautui pakenemalla palatsin makuuhuoneiden läpi, ja paikalle saapuneet lisäjoukot pakottivat tunkeutujat ulos rakennuksesta. Aamulla Ludvig XVI puhui Lafayetten neuvosta suoraan kansanjoukolle palatsin parvekkeelta ja ilmoitti lähtevänsä perheineen Pariisiin. Hän asetti vaatteisiinsa trikolorikokardin ja sai väkijoukon suosionosoitukset. Myös kuningatar esiintyi parvekkeella, vaikka väkijoukolla oli ampuma-aseita.


title: Naisten marssi Versailles’hin

text: Juhlava paluukulkue lähti Versailles’sta takaisin Pariisiin iltapäivällä 6. lokakuuta noin kello 13. Ensimmäisinä marssivat kansalliskaartilaiset leipiä pistimissään, heidän perässään tulivat vilja- ja jauhokuormat, sitten naiset ja sitten Flanderin rykmentin sotilaat. Seuraavana oli kuningasperheen vaunu, jota markiisi Lafaeytte henkilökohtaisesti saattoi. Tätä seurasivat satoihin vaunuihin nousseet kansalliskokouksen edustajat, joiden jälkeen tuli vielä saattojoukkoina lisää kansalliskaartilaisia ja mielenosoittajia. Kulkueessa on arveltu olleen kaikkiaan noin 30 000 – 40 000 ihmistä. Mukana kuljetettiin myös kahden surmatun palatsikaartilaisen irtileikattuja päitä. Pariisissa kuninkaan saapuminen otettiin vastaan riemuiten ja jopa Marat kutsui sitä lehdessään ”onnekkaaksi tapahtumaksi”. Kuningasperhe asettui kaupungin keskellä sijaitsevaan Tuileries’n palatsiin, jossa olot olivat ainakin suhteellisesti vaatimattomammat kuin Versailles’ssa ja jossa kuningas koki olevansa kansanjoukkojen ”vanki”. Versailles’n palatsi säilyi hovin hallussa, mutta kuningasperhe ei koskaan enää palannut sinne.


title: Naisten marssi Versailles’hin

text: Vastoin monissa yhteyksissä esitettyä kuvausta tunnettu vallankumouksellinen Anne-Joseph Théroigne de Méricourt ei ollut mukana kummallakaan marssilla, vaikka seurasikin tapahtumia läheltä Versailles’ssa.


title: Naisten marssi Versailles’hin

text: Kansalliskokous päätti virallisesti Pariisiin siirtymisestä vasta 9. lokakuuta ja kokoontui ensi kerran pääkaupungissa 19. lokakuuta. Se piti istuntojaan aluksi Pariisin arkkipiispan virkatalossa, mutta pian sen uudeksi kokoontumispaikaksi kunnostettiin niin sanottu Maneesin sali ("Salle du Manége").


title: Sombat

text: Sombat ovat gurilaista kieltä puhuva kansa Beninisssä, Togossa ja Ghanassa. He asuvat Pendjari- ja Ouéméjokien yläjuoksuilla ja lähialueilla. Sukukansat mukaan lukien sombia on Beninissä 120 000, Togossa 20 000 ja Ghanassa yli 10 000.


title: Sombat

text: Kansan pääelinkeino on maanviljely. Tärkeimmät viljelykasvit ovat fonio, hirssi, riisi, maissi, pavut, maapähkinä ja vihannekset. Lisäksi harjoitetaan karjanhoitoa ja käydään muualla ansiotöissä.


title: Sombat

text: Hajanaisia kyliä muodostavat suurperheet asuvat tornimaisissa savitaloissa, joiden alaosassa on eläinsuoja ja keittiö ja yläosassa asuinhuone ja usein viljavarasto. Miehet pukeutuvat paitaan ja lyhyisiin housuihin, naiset värikkäisiin leninkeihin, hameisiin ja valkoisiin puseroihin. Ruokavalio koostuu hirssikakkaroista, hirssi-, riisi- ja maissipuuroista, hirssioluesta, voimakkaista kasvis- ja hedelmäkastikkeista ja maidosta. Yhteiskuntajärjestys perustuu suurperheiden muodostamiin yhteisöihin.


title: Sombat

text: Suurin osa sombista harjoittaa perinteistä uskontoa, johon kuuluu taikuutta ja esi-isien palvontaa. Osa on sunnimuslimeja, metodisteja tai helluntailaisia.


title: 3-aminopropaanihappo

text: 3-Aminopropaanihappo eli β-alaniini (CHNO) on aminohappoihin kuuluva orgaaninen yhdiste. Se on alaniinin isomeeri. Yhdistettä käytetään muiden yhdisteiden valmistukseen, pH-puskurina ja lisäravinteena. 3-aminopropaanihappo toimii ankeriaan ("Anguilla anguilla") semiokemikaalina.


title: 3-aminopropaanihappo

text: Huoneenlämpötilassa 3-aminopropaanihappo on väritöntä kiteistä ainetta. Yhdiste liukenee erittäin hyvin veteen ja hieman huonommin poolisiin orgaanisiin liuottimiin kuten etanoliin. Luonnossa 3-aminopropaanihappoa esiintyy pieniä määriä vapaana eräissä kasveissa ja sienissä. Tyypillisimmin se on kuitenkin peptidinä esimerkiksi osana karnosiinia, anseriinia tai pantoteenihapossa. 3-Aminopropaanihappoa muodostuu eliöissä urasiilin aineenvaihduntatuotteena, karnosiinin ja anseriinin hydrolysoituessa, asparagiinihaposta dekarboksylaatioreaktiolla ja 3-oksopropaanihapon ja aminohappojen välisellä transaminaatioreaktiolla. Mikro-organismit muodostavat 3-aminopropaanihaposta ja pantoiinihaposta pantoteenihappoa.


title: 3-aminopropaanihappo

text: 3-Aminopropaanihapon valmistukseen on useita tapoja. Teollisuudessa käytetyt yleisimmät tavat ovat akryylihapon ja ammoniakin välinen reaktio tai ammoniakin ja akryylinitriilin välinen reaktio 120 °C:n lämpötilassa. Tässä jälkimmäisessä reaktiossa muodostuu 3-aminopropionitriiliä, joka hydrolysoidaan emäksisissä olosuhteissa 3-aminopropaanihapoksi. 3-Aminopropaanihaposta valmistetaan muun muassa pantoteenihappoa reaktiolla pantolaktonin kanssa. Lisäksi yhdistettä käytetään elektrolyysiprosesseissa pH-puskurina. Urheilijoille 3-aminopropaanihappoa markkinoidaan karnosiinin biosynteesiä lisäävänä lisäravinteena ja sen sanotaan parantavan lihasten rasituksensietoa intensiivisen urheilusuorituksen aikana. Aineen tehokkuudesta ei kuitenkaan ole täyttä yksimielisuuttä tutkijoiden keskuudessa ja tulokset ovat osin ristiriitaisia.


title: Gabriel Vilardi

text: Gabriel Vilardi (s. 16. elokuuta 1999 Kingston, Ontario, Kanada) on kanadalainen jääkiekkoilija, joka pelaa NHL-joukkue Los Angeles Kingsin organisaatiossa. Hän pelannee lähinnä AHL-joukkue Ontario Reignissa. Kings varasi Vilardin ensimmäisellä kierroksella 11. pelaajana kesällä . Hän on pelipaikaltaan keskushyökkääjä, mutta Vilardi osaa pelata myös laidassa. Hän laukoo oikealta.


title: Gabriel Vilardi

text: "The Sports Forecaster" -sivuston mukaan Vilardi on lahjakas peliä tekevä sentteri, joka pelaa hyvin kiekollisena. Hän on myös luova ja erinomainen syöttäjä, mutta myös kohtalaisen hyvä viimeistelijä hyvien käsiensä ansiosta. Vilardilla on myös hyvä runko ammattilaistasolle, mutta tehdäkseen NHL-ura hyökkäävässä roolissa hänen tulisi parantaa luisteluaan ja parantaa puolustuspelaamistaan.


title: Gabriel Vilardi

text: Vilardi pelasi kaudella 2014–2015 Greater Kingston Frontenacsin junioreissa ja hän edusti kauden aikana myös Ontarion joukkuetta Kanadan talvikisoissa, jossa Vilardi oli joukkueensa paras pistemies ja syöttäjä tehoilla 5+7=12. Kesällä 2015 Windsor Spitfires varasi hänet koko OHL:n varaustilaisuuden toisena pelaajana edellään vain David Levin. Vilardi siirtyi joukkueeseen kaudeksi 2015–2016. Hänen tulokaskautensa toi 62 runkosarjaottelussa tehot 17+21=38 ja viidessä playoff-ottelussa tehot 1+3=4. Vilardi valittiin kauden päätteeksi OHL:n toiseen tulokkaiden tähdistökentälliseen.


title: Gabriel Vilardi

text: Kaudella 2016–2017 Vilardi oli Spitfiresin paras pistemies ja maalintekijä tehoilla 29+32=61. Pudotuspeleissä hän oli joukkueen paras pistemies tehoilla 2+4=6. Spitfires osallistui OHL-kauden päätteeksi isäntäjoukkueena Memorial Cup -lopputurnaukseen, jossa Vilardi oli joukkueen paras syöttäjä seitsemällä syöttöpisteellään. Turnaus päättyi Spitfiresin voittoon ja Vilardi valittiin turnauksen tähdistökentälliseen. Hän pelasi kauden aikana myös CHL Top Prospects Gamessa.


title: Gabriel Vilardi

text: Los Angeles Kings varasi Vilardin ensimmäisellä kierroksella 11. pelaajana . Alkukausi 2017–2018 hänellä meni pilalle selkävamman vuoksi. Kuntouduttuaan, tammikuussa 2018 Windsor Spitfires kauppasi Vilardin ennen kauden ensimmäistä otteluaan Kingston Frontenacsiin yhdessä puolustaja Sean Dayn kanssa vaihdossa hyökkääjä Cody Morganiin ja kuuteen varausvuoroon. Hän pelasi loppukauden koko liigan toiseksi parhaalle piste per peli -keskiarvolla (1.81) Sarnia Stingin Jordan Kyroun jälkeen ja teki 32 runkosarjaottelussa tehot 22+36=58. Vilardi oli Frontenacsin kolmanneksi paras pistemies. Pudotuspeleissä hän oli joukkueen paras pistemies ja maalintekijä tehoilla 11+11=22. Vilardi valittiin kauden päätteeksi OHL:n kolmanteen tähdistökentälliseen.


title: Gabriel Vilardi

text: Maaliskuussa 2018 Vilardi teki kolmivuotisen tulokassopimuksen Los Angeles Kingsin kanssa. Myös saman vuoden harjoitusleiri jäi häneltä väliin selkävamman vuoksi. Kuntouduttuaan Vilardi lähetettiin marraskuussa AHL-joukkue Ontario Reignin vahvuuteen. Hän pelasi siellä neljä ottelua, kunnes Vilardi kutsuttiin joulukuussa Kingsin NHL-joukkueen vahvuuteen, mutta samalla seura päästi hänet Kanadan alle 20-vuotiaiden MM-joukkueen käyttöön. Vilardin loukkaantumiset kuitenkin jatkuivat ja hän joutui jättämään turnauksen väliin.


title: Gabriel Vilardi

text: Vilardi edusti Canada Whiten joukkuetta World U-17 Hockey Challengessa vuonna 2015, jolloin hän voitti hopeaa. Vilardi nimettiin myös Kanadan alle 20-vuotiaiden MM-leiriryhmään vuoden 2019 turnaukseen, mutta hän ei kuitenkaan ehtinyt kuntoutua loukkaantumisestaan, eikä Vilardia nimetty lopulliseen kisajoukkueeseen. Myös vuoden 2016 Ivan Hlinkan muistoturnaus jäi häneltä väliin loukkaantumisen vuoksi.


title: Gabriel Vilardi

text: Vilardin isoveli Francesco pelaa hyökkääjänä Queen's Universityn yliopistojoukkueessa. Veljesten italialaiset vanhemmat Natale Vilardi ja Giovanna Siviglia muuttivat kotimaastaan, Reggio di Calabrian kaupungista Ontarion Kingstoniin ennen veljesten syntymää.


title: Patrick Mahomes

text: Patrick Lavon Mahomes II (s. 17. syyskuuta 1995 Tyler, Teksas) on yhdysvaltainen amerikkalaisen jalkapallon pelaaja. Mahomesin pelipaikka on pelinrakentaja. Mahomes pelaa kaudella 2018 Kansas City Chiefsissä. Hänet varattiin vuoden 2017 varaustilaisuudessa 10. pelaajana ja järjestyksessä toisena pelinrakentajana. Hänet valittiin kauden 2018 Pro Bowl-otteluun.


title: Tarinoita puumajasta

text: Tarinoita puumajasta (engl. "The Treehouse Stories") on vuoden 2016 televisiosarja. Neljä kaverusta kokoontuu salaiseen puumajaan lukemaan kirjoja ja silloin sadut heräävät henkiin. Sarjan on kääntänyt Jukka Jaatinen. Tuotanto: SDI Media A/S, Suomen Sivuliike


title: Fantet

text: Fantet (myös "fantit") ovat akaninkielinen kansa Ghanassa. He asuvat Guineanlahden rannikolla Sekondin ja Densujoen välisellä alueella. Fanteja on 1,8 miljoonaa. Pieni ryhmä asuu myös Liberiassa.


title: Fantet

text: Fantet ovat läheistä sukua ašanteille. Ennen siirtomaa-aikaa he muodostivat noin kaksikymmentä päällikkökuntaa. 1700-luvun alussa ne yhdistyivät liittokunnaksi, joka sittemmin jakautui kahtia. Länsimaalaistuneet fantet perustivat liittokunnan uudelleen vuosina 1868–1873.


title: Fantet

text: Kansan pääelinkeino on maanviljely. Tärkeimmät viljelykasvit ovat jamssi, maniokki, banaanit, maissi, riisi, öljypalmu ja kaakao. Lisäksi harjoitetaan kalastusta ja käsityöammatteja. Fantet asuvat puusta ja savesta rakennetuissa suorakulmaisissa ja harjakattoisissa taloissa. Perinteistä vaatetusta käytetään vain juhlatilaisuuksissa. Ruokavalio koostuu kala- ja kasvisruoista.


title: Fantet

text: Yhteiskuntajärjestykseen kuuluvat päällikkökunnat, seitsemän matrilineaarista sukua, patrilineaariset ryhmät, soturijärjestöt ja suurperheet. Suurin osa fanteista on katolisia tai protestantteja. Kaupungeissa on myös afrikkalaiskristittyjä ja muslimeja.


title: Guard Hillin taistelu

text: Guard Hillin taistelu (; joissain lähteissä myös Front Royalen taistelu ja Cedarvillen taistelu) oli 16. elokuuta 1864 Warrenin piirikunnassa Virginiassa käyty Yhdysvaltain sisällissodan taistelu. Se käytiin Unionin prikaatikenraali Wesley Merrittin ja Konfederaation kenraaliluutnantti Richard Andersonin joukkojen välillä. Taistelu päättyi ratkaisemattomana.


title: Guard Hillin taistelu

text: Ennen taistelua kenraaliluutnantti Richard Andersonin alaisuudessa taistelleita sotilaita lähetettiin Petesburgista Shenandoahin laaksoon vahvistamaan kenraaliluutnantti Jubal Earlyn joukkoja. Vahvistuksiin kuului Joseph B. Kershawin komentama jalkaväkidivisioona sekä Fitzhugh Leen johtamia ratsuväkijoukkoja.


title: Guard Hillin taistelu

text: Konfederaation joukot joutuivat prikaatikenraali Merrittin komentamaan divisioonaan kuuluneiden ratsuväkijoukkojen yllätyshyökkäyksen kohteeksi 16. elokuuta 1864, kun joukot olivat ylittämässä Shenandoah-jokea. Hyökkäyksen aikana Unionin joukot vangitsivat noin 300 Konfederaation sotilasta. Konfederaation joukot saivat lopulta kuitenkin koottua rivinsä ja lähtivät vastahyökkäykseen, jonka aikana he onnistuivat ajamaan Unionin joukot Cedarvilleen saakka. Pimeän tultua Merritt vetäytyi Ninevahiin.


title: Guard Hillin taistelu

text: Osapuolet menettivät taistelun aikana yhteensä noin 550 sotilasta.


title: Taavi-tiikerin naapurissa

text: Taavi-tiikerin naapurissa (engl. "Daniel Tiger's Neighbourhood") on vuoden 2014 lastenohjelma.


title: Taavi-tiikerin naapurissa

text: Sarja keskittyy Taavi-tiikeri (poika Äiti-tiikeri ja Isä-tiikeri). Vuonna 2006, kolmen vuoden kuluttua Fred Rogersin kuolemasta ja sen jälkeen, kun tuotanto oli loppunut sininen vihjeitä, Fred Rogers Yhtiö otti yhteyttä Angela Santomero kysyä, minkä tyyppisen näytelmän hän luo edistääkseen Rogersin perintö.


title: Taavi-tiikerin naapurissa

text: Suomenkieliset äänet alkulaulu: Hermanni Kemppainen & Petrus Kähkönen


title: Taavi-tiikerin naapurissa

text: loppulaulu: Petrus Kähkönen


title: Taavi-tiikerin naapurissa

text: käännös: Fiable Oy / Tuija Korhonen


title: Taavi-tiikerin naapurissa

text: Ohjaus: Bruno Lähteenmäki


title: Taavi-tiikerin naapurissa

text: tuotanto: Uptempo Oy


title: Summit Pointin taistelu

text: Summit Pointin taistelu (; joissain lähteissä myös Flowing Springsin taistelu tai Cameron's Debotin taistelu) oli 21. elokuuta 1864 Jeffersonin piirikunnassa Länsi-Virginiassa käyty Yhdysvaltain sisällissodan taistelu. Taistelussa olivat vastakkain Unionin kenraalimajuri Philip Sheridanin ja Konfederaation kenraaliluutnantti Jubal Earlyn joukot. Taistelu päättyi ratkaisemattomana.


title: Summit Pointin taistelu

text: Philip Sheridan oli keskittämässä joukkojaan lähellä Charles Townia, kun Konfederaation Jubal Earlyn ja kenraalimajuri Richard Andersonin joukot hyökkäsivät hänen kimppuunsa 21. elokuuta 1864. Unionin joukot puolustautuivat ja yrittivät hidastaa Konfederaation hyökkäystä. Yritys onnistui ja Unionin joukot pääsivät seuraavana päivänä vetäytymään Halltowniin.


title: Summit Pointin taistelu

text: Osapuolet menettivät taistelun aikana yhteensä noin 1 000 miestä.


title: Marja Pirttivaara

text: Marja Pirttivaara (s. 1958 Keikyä) on suomalainen fysiikan tohtori ja MBA (sosiaali- ja terveysjohtaminen), Suomen itsenäisyyden juhlarahasto Sitran johtava asiantuntija sekä geneettisen sukututkimuksen asiantuntija ja tietokirjailija.


title: Marja Pirttivaara

text: Pirttivaara on tehnyt geneettistä sukututkimusta tunnetuksi ja kansantajuiseksi. Hän tekee vapaaehtoistyötä geneettisen sukututkimuksen ja genomitiedon parissa, muun muassa hallinnoi Family Tree DNA (FTDNA) Suomi DNA -projektissa, Suomi DNA-Facebook-ryhmää sekä kirjoittaa SNPediaan. Pirttivaara on mukana International Society of Genetic Genealogy ISOGGin toiminnassa ja kansainvälisessä fylogeneettisessä haploryhmä-työssä, erityisesti Haploryhmä N (Y-DNA) -työhön liittyen. Hän on kirjoittanut blogeja Suomen Sukututkimusseuran sivuilla ja DNAguru-sivuilla.


title: Statement Festival

text: Statement Festival on elokuussa 2018 Ruotsissa Göteborgissa järjestetty musiikkifestivaali, jolle sai sekä lavalla että yleisössä osallistua, jos oli nainen, transmies tai muunsukupuolinen.


title: Statement Festival

text: Ruotsin tasa-arvoasiamies (DO) ilmoitti, että rajoitus on syrjivä, mutta koska suurempaa vahinkoa ei syntynyt koska sisääntullessa ei vieraita tarkastettu, rangaistuksia ei koidu.


title: Statement Festival

text: Festivaalin perustaja on koomikko, tv-esiintyjä Emma Knyckare.


title: Kortteinen (Ähtäri)

text: Kortteinen on Etelä-Pohjanmaalla Ähtärin Lepikonperän ja Kortteisperän välissä sijaitseva järvi, joka kuuluu Kokemäenjoen vesistöön.


title: Kortteinen (Ähtäri)

text: Järven pinta-ala on 107 hehtaaria eli 1,1 neliökilometriä. Se on 2,0 kilometriä pitkä ja 1,0 kilometriä leveä. Järvenselkä on laaja ja avoin, mutta se on matalana paikoin kivinen. Järvessä on kartan mukaan kahdeksan saarta, jotka vaikuttavat olevan ruoppauskasoja rantojen puhdistuksen jäljiltä. Ruoppauspenkereiltä vaikuttavat myös kaksi kapeaa ja suoraa niemeä, joista pisin on 80 metriä pitkä. Järvi on luodattu ja siitä on julkaistu syvyyskartat. Sen tilavuus on 0,49 miljoonaa kuutiometriä eli 0,00049 kuutiokilometriä. Järven keskisyvyys on 0,46 metriä ja suurin syvyys on 1,0 metriä. Vaikka järvi on tasapohjainen, on syvin kohta löytynyt järven itärannan puolelta.


title: Kortteinen (Ähtäri)

text: Järven rantaviivan pituus on 5,2 kilometriä ja järven rannat ja lähiympäristö on alavaa ja soistunutta metsämaata. Suomaasto on tiheästi ojitettua. Vain lepikonperällä ulottuu rantaan asti peltomaita. Järven ympäristön haja-asutus muodostuu neljästä taloudesta, joista yksi on maatila. Niistä muodostuu länsirannalla Lepikonperä. Kortteisperä sijaitsee kauempana järven rannasta. Rannoille on rakennettu yli kymmenen vapaa-ajan asuntoa. Niille tulee tiet yhdystieltä 17253 ja siitä haarautuvalta Lepikonperän kautta kulkevalta tieltä.


title: Kortteinen (Ähtäri)

text: Vaikka järvelle ei ole tehty varsinaista järvenlaskua, on sen lasku-uomia perattu tukinuiton helpottamiseksi. Sekä Ylistä- että Alista Kortteisenkoskea on perattu poistamalla siitä kiviä nostamalla ja ampumalla. Samalla oikaistiin hiemaan joen uomaa. Toimenpiteet ilmeisesti laskivat järven vedenpintaa, sillä sen rajaviivan tuntumassa on vesijättömaalle edelleen olemassa oma raja.


title: Kortteinen (Ähtäri)

text: Järvi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueen (35.4) Niemisjoen valuma-alueella (35.47), jonka Kortteisen–Kivijärven alueeseen (35.473) järvi kuuluu. Järven vedenpinnan korkeus on 173,5 metriä mpy.


title: Kortteinen (Ähtäri)

text: Järvi saa pääosan vedestään Kortteisensalmesta, joka on Kivijärven lasku-uoma. Järveen on johdettu lukuisia suo-ojia ympäröiviltä soilta, joita ovat Kortteisensuo, Juoleikonsuo ja Lylylamminsuo. Kortteinen lähialueella on kaksi yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Suolampi (6 ha), jonka laskuojaksi on muodostunut kaivettu johto-oja Ankkurilahteen, ja Lehtilampi (2 ha), joka laskee järveen Kortteisenlahteen kauempaa Kortteisenperän takaa.


title: Kortteinen (Ähtäri)

text: Järven laskujoki Kortteisenjoki lähtee järven lounaisrannasta ja se laskee 1,8 kilometrin päähän Niemisveden Pemuun. Joella on pudotusta 14,8 metriä.


title: Smithfield Crossingin taistelu

text: Smithfield Crossingin taistelu () oli Länsi-Virginiassa 25.–29. elokuuta 1864 käyty Yhdysvaltain sisällissodan taistelu. Taistelu käytiin Unionin kenraalimajuri Wesley Merrittin ja Konfederaation kenraaliluutnantti Jubal Early joukkojen välillä.


title: Smithfield Crossingin taistelu

text: Taistelussa kaksi Jubal Earlyn alaisuudessa toiminutta jalkaväkidivisioonaa ylitti Opequon Creek -joen, mikä pakotti joen toisella puolella olleet Wesley Merrittin ratsuväkijoukot perääntymään. Unionin perääntyminen kuitenkin pysähtyi, kun James B. Rickettsin jalkaväkidivisioona tuli Merrittin tueksi ja pysäytti Konfederaation joukkojen etenemisen.


title: Smithfield Crossingin taistelu

text: Osapuolet menettivät taistelun aikana yhteensä noin 300 miestä.


title: Konkombat

text: Konkombat ovat gurilaista kieltä puhuva kansa Ghanan pohjoisosassa sekä Otijoen yläjuoksulla Togossa. Heitä on Ghanassa yli 200 000 ja Togossa noin 100 000.


title: Konkombat

text: Konkombat muodostivat 1600-luvulla oman valtion, joka säilyi 1900-luvun alkuun saakka. Vuosina 1745–1874 se maksoi veroa ašanteille. Siirtomaa-aikana konkombat kapinoivat saksalaisia ja ranskalaisia vastaan vuosina 1897–1898, 1923 ja 1935–1936. Vuonna 1981 he kahakoivat verisesti nanumbojen kanssa.


title: Konkombat

text: Kansan elinkeinoja ovat maanviljely, karjanhoito, metsästys, kalastus ja käsityöammatit. Tärkeimmät viljelykasvit ovat jamssi, hirssi, durra, riisi, maissi ja pavut. Perinteinen asumus on olkikattoinen pyöreä savitiilitalo. Miehet pitävät pitkiä lyhythihaisia paitoja ja naiset hameentapaisia lannevaatteita. Ruokavalio käsittää puuroja ja keittoja, kalaa, maitoa ja lihaa.


title: Konkombat

text: Perinteinen yhteiskunta perustuu kyläyhteisöihin, suurperheisiin, patrilineaarisiin sukuihin ja ikäryhmiin. Avioliitto on virilokaalinen ja polygynia yleistä. Perinteiseen uskontoon kuuluu esi-isien, maan ja veden palvontaa, noituutta ja usko korkeimpaan henkeen. Osa konkomboista on katolisia, protestantteja tai sunnimuslimeja.


title: Tom’s Brookin taistelu

text: Tom’s Brookin taistelu (; joissain lähteissä myös Woodstock Racesin taistelu) oli Virginiassa 9. lokakuuta 1864 käyty Yhdysvaltain sisällissodan taistelu. Taistelussa olivat vastakkain Unionin prikaatikenraali Alfred Torbert ja Konfederaation kenraalimajuri Thomas Rosser. Taistelu päättyi Unionin joukkojen voittoon.


title: Tom’s Brookin taistelu

text: Unionin miesvahvuus taistelussa oli noin 6 300, Konfederaation taas 3 500. Unioni menetti taistelussa 57 miestä, Konfederaatio taas 350.


title: Tom’s Brookin taistelu

text: Unionin kenraalimajuri Philip Sheridanin joukot voittivat Konfederaation kenraaliluutnantti Jubal Earlyn joukot Fisher’s Hillin taistelussa 22. syyskuuta 1864. Taistelun jälkeen Sheridanin joukot ajoivat Earlyn perääntyviä joukkoja takaa Shenandoahin laaksoa pitkin. Earlyn joukkojen päästyä Stauntoniin 6. lokakuuta Sheridan lopetti takaa-ajon ja aloitti perääntymisen. Perääntymisen yhteydessä Sheridanin joukot polttivat paljon laaksossa olleita latoja ja myllyjä, jotta Konfederaation joukot eivät pystyisi hyödyntämään niitä myöhemmin.


title: Tom’s Brookin taistelu

text: Sheridanin lopettaessa takaa-ajoaan Earlyn joukot saivat vahvistuksia, kun Joseph B. Kershawin johtama divisioona tuli heidän avukseen. Early päätti nyt puolestaan ajaa Sheridanin joukkoja takaa. Takaa-ajon yhteydessä Petersburgista saapunut kenraalimajuri Thomas Rosser otti Fitz Leen johtaman ratsuväkidivisioonan komentoonsa ja pyrki sen avulla häiritsemään Unionin perääntyviä sotilaita.


title: Tom’s Brookin taistelu

text: 9. lokakuuta Unionin prikaatikenraali Alfred Torbert lopetti perääntymisen ja hyökkäsi takaa-ajajiaan vastaan Tom's Brookissa. Taistelussa Torbertin joukot löivät Konfederaation joukot, mikä johti Rosserin ja Lunsford L. Lomaxin komentamien divisioonien järjestäytymättömään perääntymiseen. Konfederaation joukot menettivät taistelussa yhteensä 350 miestä, Unionin joukot taas 57.


title: Tom’s Brookin taistelu

text: Tom’s Brookin taistelun jälkeen Unionilla oli selvästi enemmän ratsuväkijoukkoja Shenandoahin laaksossa kuin Konfederaatiolla. Lopullisesti Unionin joukot saivat Shenandoahin laakson haltuunsa puolitoista viikkoa myöhemmin, kun Sheridan löi Earlyn lopullisesti Cedar Creekin taistelussa.


title: Tenskwatawa

text: Tenskwatawa (alkuperäiseltä nimeltään "Lalawethika", 1775–1836) oli shawnee-profeetta, joka saatuaan näkyjä vuonna 1805 alkoi saarnata Yhdysvaltojen valkoisia siirtolaisia sekä esimerkiksi kristinuskoa ja alkoholia vastaan. Hänen opetuksillaan oli suuri vaikutus, kun hänen sotapäällikkönä tunnetuksi tullut veljensä Tecumseh keräsi kannattajia suurelle intiaaniliitolle. Profeetankaupunki Indianassa oli tärkeä Tenskwatawan seuraajien keskus. Tecumsehin johtamat intiaanit sotivat brittien puolella Yhdysvaltoja vastaan vuoden 1812 sodan aikana. Tecumseh sai lopulta surmansa ja Tenskwatawa pakeni Kanadaan. Lopulta hän palasi Ohioon, josta shawneet siirrettiin nykyiseen Kansasiin. Tenskwatawa kuoli vuonna 1836.


title: Tenskwatawa

text: Tenskwatawa syntyi heimoon Old Piquassa Ohiossa todennäköisesti vuonna 1775. Hänen alkuperäinen nimensä oli Lalawethika (). Hän oli yksi vanhempiensa tuolloin saamista kolmosista, minkä lisäksi hänellä oli ainakin kuusi vanhempaa sisarusta. Yksi hänen veljistään oli sittemmin tunnetuksi tullut sotapäällikkö Tecumseh. Hänen isänsä Puckeshinwa oli kuollut Point Pleasantin taistelussa hieman ennen hänen syntymäänsä. Isänsä puolelta Lalawethika oli shawnee ja äitinsä puolelta creek. Vuonna 1779 perheen äiti jätti Lalawethikan, Tecumsehin ja yhden muista sisaruksista heidän vanhemman siskonsa hoidettavaksi.


title: Tenskwatawa

text: Lalawethika tuli šamaaniksi aiemman šamaanin Penagashean kuoltua. Lalawethika oli opiskellut aiemman šamaanin kanssa vuodesta 1795, ja vuonna 1805 hän sai näkyjä, joiden jälkeen hän otti sittemmän nimensä Tenskwatawa (suom. Avoin Ovi). Näyissä Tenskwatawa kohtasi elämänhaltijan, joka osoitti hänelle taivaan ja helvetin neuvoen samalla, miten niihin päästin tai miten niiltä vältyttiin. Tenskwatawa alkoi saarnata näkyjensä oppeja. Hänen mukaansa intiaanien tuli luopua kristinuskosta ja alkoholista, tuhota rohtokäärönsä sekä kunnioittaa kaikkea elävää. Neuvojen seuraaminen johtaisi Tenskwatawan mukaan kuolleiden paluuseen maan päälle. Amerikkalaisia siirtolaisia Tenskwatawa piti pahan Suuren Käärmeen ja noitien tuotoksena, joiden tarkoituksena oli levittää tuhoa ja kuolemaa. Yhdessä vuosisadan vaihteessa shawneeiden johtajaksi nousseen veljensä Tecumsehin kanssa hän julisti myös, että siirtolaisille ei saanut myydä tai muuten luovuttaa maita, jotka Suuri Henki oli tarkoittanut kaikille. Saamiensa näkyjen jälkeen Tenskwatawa perusti kylän nykyiseen Greenvilleen Ohiossa, jonne hän kehotti kaikkia intiaaneja asettumaan. Monet noudattivat ohjetta ja pian kylä kasvoi liian suureksi. Tällöin kylä siirrettiin vuonna 1808 Tippecanoejoen suulle Indianaan. Paikka sai nimen Profeetankaupunki (Prophet Town).


title: Tenskwatawa

text: Tenskwatawan opetukset auttoivat hänen veljeään keräämään kannattajia tämän kootessa eri intiaaniheimojen välistä suurta liittoumaa. Tuolloinen Luoteisterritorion kuvernööri William Henry Harrison alkoi pitää veljesten kasvavaa vaikutusvaltaa uhkana. Tilanne oli poliittisesti monimutkainen. Harrison oli ottanut intiaanien maita haltuunsa, vaikka Yhdysvaltain hallitus olikin menettelyä vastaan. Maansa takaisin halunneet intiaanit tekivät ryöstöretkiä siirtolaisten alueelle, mikä käänsi mielialoja shawneeita vastaan. Toisaalta Harrisonin vastustajat pitivät Profeetankaupungin maataloutta harjoittaneita intiaaneja merkkinä sivistyksen leviämisestä. Lisäksi Profeetankaupunki ja Luoteisterritorion pääkaupunki Vincennes kävivät vilkasta kauppaa keskenään. Vuonna 1811 Harrison johti noin 1 000 miehen joukon Profeetankaupunkia vastaan. Heistä noin 600 oli Harrisonin puolelleen houkuttelemia intiaaneja. Profeetankaupunkia puolustivat Tenskwatawan joukot Tecumsehin matkaillessa luodessaan intiaanien liittoumaa. Tenskwatawan joukot yllättivät Harrisonin joukkojen leirin, mutta näiden onnistui koota rivinsä ja voittaa hyökkääjät. Käydyn taistelun jälkeen Profeetankaupunki poltettiin. Monien Tenskwatawan seuraajien pettymykseksi profeetta ei ollutkaan suojellut heitä siirtolaisten aseilta.


title: Tenskwatawa

text: Profeetankaupunki jälleenrakennettiin, mutta Tenskwatawa ei enää saanut aiemman kaltaista suosiota. Profeetankaupungin tuhoa seuranneena vuonna 1812 syttyi sota Ison-Britannian ja Yhdysvaltojen välille. Britit liittoutuivat Tecumsehin johtamien intiaanien kanssa. Tenskwatawa oli mukana sodan tapahtumissa, mutta ei varsinaisissa taisteluissa. Vuonna 1813 käytiin Thamesin taistelu, jonka aikana brittijoukot pakenivat jättäen Tecumsehin intiaanit taakseen. Tecumseh sai surmansa, mutta Tenskwatawa oli paennut yhdessä brittien kanssa. Taistelun lopputulos tarkoitti käytännössä intiaanien vaikutusvallan loppua tuolloisilla luoteisalueilla. Sodan jälkeen Tenskwatawa asui Ylä-Kanadassa. Hän palasi Ohioon Yhdysvaltoihin vuonna 1824. Vuonna 1826 Tenskwatawa ja muut shawneet karkotettiin Ohiosta Kansasiin, jonne he saapuivat vuonna 1828. Tenskwatawa kuoli marraskuussa 1836 nykyisen Kansas Cityn alueella.


title: Jeesus-lapsi

text: Jeesus-lapsi on tunnettu myös nimillä jumalallinen lapsi, pyhä lapsi ja Santo Niño. Nämä nimet kuvaavat Jeesusta hänen syntymästään 12-vuotiaaksi.


title: Jeesus-lapsi

text: Raamatussa Jeesuksen lapsuudesta kerrotaan ainoastaan Matteuksen ja Luukkaan evankeliumeissa. Niissäkin kerrotaan lähes yksinomaan hänen syntymäänsä ja kaikkein varhaisimpaan lapsuuteensa liittyvistä tapahtumista; ainoa hänen myöhemmän lapsuutensa ja nuoruutensa aikainen tapahtuma, josta Raamatussa kerrotaan, on hänen käyntinsä Jerusalemin temppelissä 12-vuotiaana, jolloin kaikki, jotka häntä kuulivat, ihmettelivät hänen ymmärrystänsä ja vastauksiansa.


title: Jeesus-lapsi

text: Jeesus-lapsen syntymään ja lapsuuteen liittyviä kirkollisia juhlapäiviä, joita vietetään monissa kristillisissä kirkkokunnissa, ovat seuraavat:Filippiineillä vietetään lisäksi Santo Niñon juhlaa tammikuun kolmantena sunnuntaina.


title: Jeesus-lapsi

text: Noin kolmannella ja neljännellä vuosisadalla Jeesusta ja hänen elämäänsä alettiin käyttää aiheena taiteessa. Suosituimpia tyylejä olivat maalaukset ja veistokset. Useimmiten Jeesus-aiheiset taideteokset kertovat hänen syntymästään, jossa mukana on yleensä myös Maria ja Joosef. Muita suosittuja kohtauksia Jeesuksen lapsuudesta ovat esimerkiksi hänen ympärileikkauksensa, temppeliintuontinsa ja pako Egyptiin. Taideteokset hänen myöhäisemmiltä teinivuosiltaan ovat harvinaisia, mutta niitä on olemassa.


title: Jeesus-lapsi

text: Jossain apokryfisissä teksteissä Jeesuksen lapsuudesta kerrotaan legendanomaisia tarinoita, joita ei Raamatussa ole. Tällaisista teoksista tunnetuimpia ovat Tuomaan lapsuusevankeliumi ja Pseudo-Matteuksen evankeliumi Näiden tarinoiden tarkoitus oli osoittaa, että Jeesuksella oli jo todella nuoresta lapsesta asti yliluonnollisia kykyjä. Yksi kuuluisa tarina kertoo, että nuori Jeesus muovasi savesta varpusia sapattina, ja kun häntä kehotettiin tekemään se uudestaan, niin linnut lähtivät lentoon.


title: Suuri Henki

text: Suuri Henki on monien eri intiaanikansojen keskuudessa vallinnut käsitys mysteerisestä voimasta, joka vaikuttaa kaikkialla maailmassa. Suuri Henki käsitettiin alun perin persoonattomana voimana ja persoona omaksuttiin sen käsitykseen vasta kristinuskon vaikutuksen myötä.


title: Suuri Henki

text: Suuri Henki esiintyy englannin kielessä muodoissa Great Spirit, Supreme Being tai Great Mystery. Eri intiaanikansat ovat käyttäneet useita eri nimiä. Lakotat kutsuivat Suurta Henkeä nimellä "Wakhan Thanka", osaget "Wakanda", crow’t "Maxpa", cheyennet "Maheo", irokeesit "Orenda", yurokit "Wohpekumew", creekit "Ohfanka" ja seminolet "Hiliswa". Algonkinkieliset kansat käyttivät nimitystä "Manitu".


title: Suuri Henki

text: Suurta Henkeä ei alun perin käsitetty persoonana, vaan se oli pikemminkin ymmärryksen yläpuolella vaikuttanut voima, jolla ei ollut varsinaista hahmoa tai muotoa. Eroa luonnollisen ja yliluonnollisen maailman välillä ei tehty. Niinpä Suuri Henki kuului niin tähän maailmaan kuin henkimaailmaankin. Tämä ja henkimaailma saattoivat ylittää rajoja kumpaankin suuntaan, ja näin myös Suuren Hengen näkykokemukset olivat mahdollisia. Näyistä saatettiin saada voimaa esimerkiksi sodankäyntiin, metsästämiseen tai ennustamiseen. Voima saatettiin siirtää henkilöstä toiseen rohtokääröllä. Persoona alettiin yhdistää Suureen Henkeen vasta eurooppalaisten siirtolaisten mukanaan tuoman kristinuskon vaikutuksen myötä.


title: Nanumbat

text: Nanumbat ovat gurilaista kieltä puhuva kansa Ghanan itäosassa Daka- ja Otijokien välillä. Heitä on noin 50 000 henkeä.


title: Nanumbat

text: Legendojen mukaan nanumbat saapuivat nykyiselle asuinalueelleen koillisesta, mahdollisesti Hausamaasta. Varsinkin ennen siirtomaa-aikaa heidän kehitykseensä vaikuttivat voimakkaasti dagombat. 1400–1800-luvuilla nanumboilla oli oma valtio, jonka keskuksena toimi Bimbilla. Nykyään alueella ovat enemmistönä konkombat, joiden kanssa tapahtui verisiä yhteenottoja vuonna 1981.


title: Nanumbat

text: Kansan pääelinkeinot ovat maanviljely ja karjanhoito. Tärkeimmät viljelykasvit ovat jamssi, maissi, hirssi, fonio, durra, riisi, maapähkinä, pavut ja vihannekset. Lisäksi harjoitetaan käsityöammatteja, metsästystä, kalastusta ja keräilyä. Ruokavalio käsittää kasvis- ja maitoruokia. Tiiviisti rakennetut kylät koostuvat pyöreistä olkikattoisista savitiilitaloista. Miehet pitävät pitkiä lyhythihaisia paitoja ja naiset lannehameita.


title: Nanumbat

text: Perinteinen yhteiskunta perustuu suurperheiden muodostamiin kyläyhteisöihin, patrilineaarisiin sukuihin ja soturijärjestelmään. Avioliitto on virilokaalinen, polygynia ja ostoavioliitto ovat yleisiä. Suurin osa nanumboista harjoittaa perinteistä uskontoa, johon kuuluu esi-isien ja luonnonvoimien palvontaa, noituutta ja taikaesineitä. Osa on sunnimuslimeja, osa katolisia tai protestantteja.


title: Financial Timesin Vuoden henkilö

text: Financial Timesin Vuoden henkilö on vuosittain talouslehti Financial Timesin valitsema merkittävä henkilö.


title: Perryvillen taistelu

text: Perryvillen taistelu () oli Boylen piirikunnassa Kentuckyssa 8. lokakuuta 1862 käyty Yhdysvaltain sisällissodan taistelu. Taistelussa olivat vastakkain Unionin kenraalimajuri Don Carlos Buellin komentama Ohion armeija sekä Konfederaation kenraali Braxton Braggin komentama Mississippin armeija.


title: Perryvillen taistelu

text: Taistelua edeltäneenä syksynä Braxton Braggin joukot olivat hyökänneet Kentuckyyn. Perryvillen taistelun jälkeen mies- ja varustepulasta kärsinyt Bragg kuitenkin vetäytyi takaisin Tennesseehen ja Unioni sai Kentuckyn jälleen kokonaan haltuunsa.


title: Why Don’t We

text: Why Don't We (lyhennetään usein WDW) on yhdysvaltalainen popyhtye. Yhtyeeseen (perustettu 27. syyskuuta 2016) kuuluvat Jonah Marais, Corbyn Besson, Daniel Seavey, Jack Avery ja Zach Herron. Heistä kaikki tekivät soolouraa ennen bändin perustamista. Merkittävimmän läpimurron teki Daniel Seavey menestyessään "American Idol" -ohjelmassa vain 14 vuoden iässä. Bändi on ollut yhteisillä kiertueilla monien tunnettujen artistien kanssa, joista esimerkkejä ovat Ed Sheeran, Taylor Swift ja The Chainsmokers.


title: Why Don’t We

text: Yhtye perustettiin virallisesti 27. syyskuuta 2016 Los Angelesissa. Tämän jälkeen Yhtye on julkaissut yhteensä viisi EP:tä ja viisi singleä, yhden albumin nimeltään ”8 letters”, ja myös 2019 tammikuussa laulun nimeltään ”Big Plans”


title: Why Don’t We

text: 7. lokakuuta 2016 bändi julkaisi ensimmäisen kappaleensa "Taking You," ja pian tämän jälkeen, 25 lokakuuta julkaistiin bändin ensimmäinen EP "Only The Beginning." Why Don't We:n toinen EP, "Something Different" julkaistiin 21. huhtikuuta 2017. Kolmas EP "Why Don't We Just" julkaistiin 2. heinäkuuta 2017. Uusi single "These Girls"Julkaistiin 29. elokuuta 2017.


title: Why Don’t We

text: Bändi on esiintynyt tunnetun YouTube-persoonan Logan Paulin videoilla, muun muassa monissa vlogeissa. Logan Paul on tuottanut bändin kanssa kolme musikkivideota, ja yhdessä kappaleessa "Help me help you" he esiintyvät Logan Paulin kanssa. Bändi myös oli mukana Logan Paulin "diss trackilla", joka kohdistui Loganin veljeen Jake Pauliin. Kappale tunnetaan nimellä "The Fall of Jake Paul". 23. marraskuuta 2017 bändi julkaisi joulu-EP:n "A Why Don't We Christmas". 1. helmikuuta bändi julkaisi singlen "Trust Fund Baby", jonka Ed Sheeran kirjoitti heille.


title: Why Don’t We

text: 31. elokuuta bändi julkaisi ensimmäisen albuminsa "8 letters", joka sisältää 8 kappaletta. Albumin singlejä ovat kappaleet "Hooked" ja "Talk". Kappale "8 letters" on ollut tähän mennessä bändin suosituin, ja se onkin ollut yksi Yhdysvaltojen soitetuimpia kappaleita vuonna 2018.


title: Why Don’t We

text: Why Don't We on vieraillut Suomessa yhteensä kaksi kertaa, ja he esiintyivät Suomessa toukokuussa 2018.


title: New Marketin taistelu

text: New Marketin taistelu () oli New Marketissa Virginiassa 15. toukokuuta 1864 käyty Yhdysvaltain sisällissodan taistelu. Taistelussa olivat vastakkain Unionin kenraalimajuri Franz Sigelin noin 6 000 miehen vahvuiset sekä Konfederaation kenraalimajuri John C. Breckinridgen reilun 4 000 miehen vahvuiset joukot. Taistelu päättyi Konfederaation voittoon.


title: New Marketin taistelu

text: Keväällä 1864 kenraaliluutnantti Ulysses S. Grant määräsi Franz Sigelin siirtymään Shenandoahin laakson yläosaan Lynchburgiin, jossa tämän oli määrä tuhota kaupungin rautatie- ja kanavayhteydet. New Marketin taistelun alkaessa Sigelin joukot olivat matkalla kohti Stauntonia, jossa heidän tarkoituksenaan oli katkaista Virginia Central Railroad -yrityksen omistama rautatie. Jos Sigel olisi onnistunut liikenneyhteyksien katkaisemisessa, olisi se häirinnyt Robert E. Leen joukkojen ja Konfederaation pääkaupungin Richmondin huoltoyhteyksiä. Sigel olisi myös voinut päästä ennen pitkää Leen armeijan selustaan.


title: New Marketin taistelu

text: Toukokuussa 1864 Konfederaatiolla oli Shenandoahin laaksossa ainoastaan noin 1 500 miehen ja kuuden tykin vahvuinen yksikkö, jonka komentajana toimi John D. Imboden. Imboden sai tiedon Sigelin etenemisestä laaksossa noin toukokuun toisena päivänä, minkä jälkeen hän pyysi vahvistuksia Virginia Military Institutesta kadetteja vahvistuksekseen. Konfederaation ylimpänä sotilaskomentaja alueella toimi tuolloin John C. Breckinridge, joka päätti tulla johtamaan taistelua paikanpäälle. Breckinridgen ja ja Virginia Military Instituten kadettien oli määrä tavata toisensa Stauntonissa, josta he voisivat joko siirtyä yhdessä Imboden joukkojen luo tai odottaa Imboden vetäytymistä heidän luokseen. Breckinridgen joukot ja 257 kadetin ryhmä tapasivat toisensa 13. toukokuuta, jonka jälkeen he siirtyivät New Marketiin Imboden tueksi.


title: New Marketin taistelu

text: Arviot joukkojen vahvuuksista vaihtelevat hieman eri lähteissä, mutta joka tapauksessa Unionin joukoilla oli taisteluun lähtiessä selkeä miesylivoima.


title: New Marketin taistelu

text: National Park Servicen mukaan Unionilla olisi ollut taistelussa yhteensä 6 275 miestä. Professori E. R. Turner taas on arvioinut Unionin miesvahvuudeksi noin 6 000 miestä. Turnerin mukaan näistä jalkaväkeen olisi kuulunut 4 700, ratsuväkeen 1 000 ja tykistöön 300 miestä. Näistä taisteluun olisi Turnerin mukaan osallistunut kuitenkin vain noin 4 000 miestä. Lisäksi Unionin joukoilla olisi ollut 28 tykkiä.


title: New Marketin taistelu

text: Konfederaation kokonaisvahvuudeksi National Park Service arvioi 4 090 miestä, Turner taas noin 4 500. Turnerin arviossa jalkaväkeen olisi kuulunut 3 400, ratsuväkeen 900 ja tykistöön 200 miestä, joiden lisäksi Konfederaatiolla olisi ollut 18 tykkiä. Näistä taisteluun on Turnerin mukaan osallistunut kuitenkin todellisuudessa vain noin 2 000 miestä.


title: New Marketin taistelu

text: Sigelin etujoukot ja Imbodenin miehet kohtasivat toisensa ensimmäisen kerran 14. toukokuuta, jolloin joukot kävivät pieniä yhteenottoja toisiaan vastaan. Varsinainen taistelu alkoi kuitenkin vasta seuraavana päivänä.


title: New Marketin taistelu

text: Taistelussa Unionin joukoilla oli selkeä miesylivoima suhteessa Konfederaation joukkoihin. Kesken taistelun Unionin joukkojen tykistö joutui kuitenkin vetäytymään hetkeksi taistelusta, koska heidän täytyi täydentää ammusvarastojaan. Breckinridge päätti käyttää tilanteen hyväkseen ja määräsi kaikki joukkonsa etenemään, mikä johti Sigelin puolustuksen romahtamiseen.


title: New Marketin taistelu

text: Puolustuksen romahtamisen jälkeen Konfederaation ratsuväki uhkasi Sigelin joukkoja yhtä aikaa vasemmasta sivustasta sekä takaa. Tämän vuoksi Sigel määräsi kaikki joukkonsa vetäytymään taistelusta. Perääntymisen jälkeen Sigelin joukot polttivat North Forkin sillan takanaan ja vetäytyivät aina Strasburgiin saakka.


title: New Marketin taistelu

text: Unionin joukot menettivät taistelussa yhteensä 840 miestä, Konfederaation joukot taas 540. Konfederaation puolella kuolleista kymmenen ja loukkaantuneista 45 oli Virginia Military Instituten kadetteja.


title: New Marketin taistelu

text: Pian taistelun jälkeen kenraalimajuri Sigel siirrettiin syrjään yksikkönsä johdosta ja hänet korvattiin kenraalimajuri David Hunterilla.


title: David Hunter

text: David Hunter (s. 21. heinäkuuta 1802 Washington (DC) – k. 2. helmikuuta 1886 Washington (DC)) oli yhdysvaltalainen upseeri ja Pohjoisvaltioiden kenraali Yhdysvaltain sisällissodassa. Hunter valmistui West Pointin sotilasakatemiasta vuonna 1822 ja palveli ennen sisällissodan syttymistä Yhdysvaltain-Meksikon sodassa.


title: David Hunter

text: Sisällissodassa Hunter taisteli Unionin joukoissa. Ollessaan johtotehtävissä vuonna 1862 hän julisti ilman esimiestensä lupaa Konfederaatioon kuuluneiden Georgian, Floridan ja Etelä-Carolinan orjat vapautetuiksi. Presidentti Abraham Lincoln kuitenkin kumosi julistuksen. Myöhemmin Hunter organisoi Etelä-Carolinassa afroamerikkalaisista kootun rykmentin.


title: David Hunter

text: Hunter sai toukokuussa 1864 komennettavakseen Shenandoahin laaksossa taistelleen yksikön sen jälkeen, kun yksikön edellinen komentaja Franz Sigel oli hävinnyt New Marketin taistelun. Hunter itse hävisi pian tämän jälkeen Lynchburgin taistelun Konfederaation Jubal Earlyn joukkoja vastaan.


title: David Hunter

text: Abraham Lincolnin murhan jälkeen Hunter toimi puheenjohtajana komiteassa, joka tuomitsi murhasta syytetyt henkilöt.


title: Shane Bowers

text: Shane Bowers (s. 30. heinäkuuta 1999 Halifax, Nova Scotia, Kanada) on kanadalainen jääkiekkoilija, joka pelaa Bostonin yliopistojoukkueessa. Hän on pelipaikaltaan keskushyökkääjä. Ottawa Senators varasi Bowersin ensimmäisellä kierroksella 28. pelaajana , mutta seura kauppasi hänen pelaajaoikeutensa kuitenkin osana suurta pelaajakauppaa Colorado Avalancheen marraskuussa 2017.


title: Shane Bowers

text: "The Sports Forecaster" -sivuston mukaan Bowers on laadukas kahden suunnan hyökkääjä, joka on varustettu hyvällä intensiteetillä ja työmoraalilla sekä pelaa hyvin paineen alla. Hän pyrkii tekemään järkeviä ratkaisuja ja pelaa uhrautuvasti joukkueelleen Bowers on myös hyvä aloittaja ja hän tekee pienet asiat huolellisesti. Bowersin tulisi kuitenkin lisätä massaa ja voimaa. Hänen tulisi kuitenkin todistaa tasonsa pisteiden tekijänä huipputasolla. Bowersin otteista paistaa ajoittain myös pieni kireys.


title: Shane Bowers

text: Bowers vietti junioriuransa lähes kokonaan kotikaupungissaan Nova Scotian Halifaxissa. Hän pelasi kaudella 2012–2013 NSMBHL-juniorisarjan Halifax (Bubba Rays) Gullsin junioreissa. Bowers valittiin kauden päätteeksi sarjan tulokkaiden tähdistökentälliseen. Kaudella 2013–2014 hän toimi Gullsin kapteenina. Bowers voitti tehoilla 33+36=69 koko NSMBHL:n maalipörssin ja hän sijoittui pistepörssissä toiseksi edellään vain Breton Sport Cougarsin Derek Gentile. Bowers voitti kauden päätteeksi sarjan mestaruuden, parhaaksi hyökkääjäksi ja ensimmäiseen tähdistökentälliseen.


title: Shane Bowers

text: Kaudella 2014–2015 Bowers voitti Halifax McDonald'sin joukkueessa NSMMHL-juniorisarjan piste- ja maalipörssin tehoilla 23+29=52, kuten myös pudotuspeleissä tehoilla 15+18=33, jolloin hän voitti myös syöttöpörssin. Bowers valittiin kauden päätteeksi sarjan arvokkaimmaksi pelaajaksi. Hän edusti samalla kaudella myös Nova Scotian joukkuetta Kanadan talvikisoissa, jossa Bowers toimi joukkueensa varakapteenina ja oli Nova Scotian paras maalintekijä neljällä osumallaan.


title: Shane Bowers

text: Cape Breton Screaming Eagles varasi Bowersin koko QMJHL:n varaustilaisuuden neljäntenä pelaajana kesällä 2015. Samana kesänä hänet varasi myös Waterloo Black Hawks USHL:n varaustilaisuudessa. Bowers siirtyi kaudeksi 2015–2016 Black Hawksiin, sillä hän halusi siirtyä myöhemmin Yhdysvaltain yliopistosarjoihin. Hän jakoi 15 osumallaan joukkueen sisäisen maalipörssin kolmannen sijan David Cottonin kanssa. Bowers teki USHL:n runkosarjassa kaikkiaan 33 tehopistettä. Hänet valittiin kauden päätteeksi liigan toiseen tulokkaiden tähdistökentälliseen. Kesällä 2016 Saint John Sea Dogs varasi Bowersin uudelleen QMJHL:ään 32. pelaajana, mutta hän päätti kuitenkin jatkaa Black Hawksissa. Kaudella 2016–2017 Bowers jakoi tehoilla 22+29=51 joukkueen sisäisen pistepörssin voiton Nick Swaneyn kanssa ja sisäisen syöttöpörssin voiton Michael Andersonin kanssa. Hän pelasi kauden aikana myös USHL/NHL Top Prospects Gamessa. Bowers valittiin kauden päätteeksi USHL:n kolmanteen tähdistökentälliseen.


title: Shane Bowers

text: Ottawa Senators varasi Bowersin ensimmäisellä kierroksella 28. pelaajana . Jo saman vuoden marraskuussa seura kuitenkin kauppasi hänet Colorado Avalancheen osana pelaajakauppaa, jossa oli kolmantena osapuolena mukana myös Nashville Predators. Senators sai Avalanchelta hyökkääjä Matt Duchenen ja Predators Senatorsilta hyökkääjä Kyle Turrisin. Avalanche sai Senatorsilta kaupassa Bowersin lisäksi myös maalivahti Andrew Hammondin sekä kesän ensimmäisen ja kesän kolmannen kierroksen varausvuoron. Predatorsilta Avalanche sai hyökkääjä Vladislav Kamenevin, puolustaja Samuel Girardin ja kesän 2018 toisen kierroksen varausvuoron.


title: Shane Bowers

text: Bowers siirtyi kaudeksi 2017–2018 Bostonin yliopistojoukkueeseen. Hän oli joukkueen toiseksi paras maalintekijä ja kolmanneksi paras pistemies tehoilla 17+15=32. Bowers sijoittui koko Hockey Eastin maalipörssissä viidenneksi sekä jakoi sarjan pistepörssin yhdeksännen sijan Merrimackin Brett Seneyn ja Providencen Brian Pinhon kanssa. Hän voitti myös BU:n sisäisen tehotilaston lukemalla +16. Bowers voitti kauden päätteeksi Hockey Eastin mestaruuden, hänet valittiin kunniamainintatähdistökentälliseen ja tulokkaiden tähdistökentälliseen.


title: Shane Bowers

text: Bowers pelasi alle 20-vuotiaiden MM-kilpailuissa vuonna 2019 sekä alle 18-vuotiaiden Ivan Hlinkan muistoturnauksessa vuonna 2016. Hän edusti myös Canada Blackin joukkuetta World U-17 Hockey Challengessa vuonna 2015, jolloin Bowers toimi joukkueensa kapteenina.


title: Piedmontin taistelu

text: Piedmontin taistelu () oli Piedmontissa Virginiassa 5. kesäkuuta–6. kesäkuuta 1864 käyty Yhdysvaltain sisällissodan taistelu. Se käytiin Unionin kenraalimajuri David Hunterin ja Konfederaation prikaatikenraali William E. Jonesin johtamien joukkojen välillä. Taistelu päättyi Unionin voittoon.


title: Piedmontin taistelu

text: Kenraalimajuri David Hunterista tehtiin toukokuussa 1864 Unionin Shenandoahin laaksossa taistelleiden joukkojen komentaja, kun edellinen komentaja Frenz Sigel oli kokenut tappion New Marketin taistelussa ja perääntynyt Strasburgiin. Komennon ottamisen jälkeen Hunter aloitti uudelleen Unionin etenemisen laaksossa.


title: Piedmontin taistelu

text: 5. kesäkuuta Hunterin joukot kohtasivat Konfederaation prikaatikenraali William E. Jonesin johtaman yksikön lähellä Piedmontia. Tätä seuranneen taistelun yhteydessä Jones sai surmansa yrittäessään estää joukkojensa vetäytymisen. Jonesin kuoleman jälkeen Konfederaation joukot alkoivat perääntymään järjestäytymättömästi.


title: Piedmontin taistelu

text: Hunterin joukot vangitsivat taistelun aikana yli 1 000 Konfederaation sotilasta, joista 60 oli upseereita. Lisäksi Konfederaation joukot menettivät taistelussa kolme tykkiä.


title: Piedmontin taistelu

text: Taistelun jälkeen Hunter marssi Stauntoniin, jossa hän odotti prikaatikenraali George Crookin vahvistusjoukkoja. Tämän jälkeen hän lähti etenemään kohti Lynchburgia tuhoten etenemisen yhteydessä sotilaskohteita sekä yksityishenkilöiden omaisuutta.


title: Lynchburgin taistelu

text: Lynchburgin taistelu () oli Virginian Lynchburgissa 17. kesäkuuta–18. kesäkuuta 1864 käyty Yhdysvaltain sisällissodan taistelu. Taistelussa kohtasivat Unionin kenraalimajuri David Hunterin ja Konfederaation kenraaliluutnantti Jubal Earlyn joukot. Taistelu päättyi Konfederaation voittoon.


title: Lynchburgin taistelu

text: David Hunterin johtamat joukot marssivat Lexingtonista kohti Lynchburgia, jossa sijaitsi Konfederaation hallussa olleita rautateitä, kanavia ja sairaala. Päästyään kaupungin laitamille 17. kesäkuuta Hunter joutui taisteluun, kun rautateitä pitkin Charlottesvillesta saapuneet Jubal Earlyn etujoukot tulivat puolustamaan kaupunkia. Hajanaisten yhteenottojen jälkeen Hunter päätti vetäytyä taistelusta seuraavana päivänä, koska hänen joukkonsa kärsivät varustepulasta.


title: Lynchburgin taistelu

text: Osapuolet menettivät taistelussa yhteensä noin 900 miestä.


title: Lynchburgin taistelu

text: Hunter veti joukkonsa Länsi-Virginiaan, minkä jälkeen Hunterin yksikkö oli käytännössä hyödytön lähes kuukauden ajan. Tämä avasi Shenandoahin laakson Konfederaation joukoille, jotka käyttivät tilaisuuden hyväkseen ja etenivät Marylandiin.


title: Ben Shapiro

text: Ben Shapiro (s. 15. tammikuuta 1984 Yhdysvallat) on yhdysvaltalainen konservatiivinen poliittinen kommentaattori, lakimies, päätoimittaja, radiojuontaja ja kirjailija.


title: Ben Shapiro

text: Shapiro syntyi aškenasijuutalaiseen perheeseen Los Angelesin piirikunnassa Kaliforniassa. Hän aloitti politiikan tutkimuksen opinnot Kalifornian yliopistossa 16-vuotiaana ja suoritti Bachelor of Arts -tutkinnon vuonna 2004. Vuonna 2007 hän valmistui Harvard Law Schoolista.


title: Ben Shapiro

text: Shapiro on julkaissut seitsemän kirjaa, joista ensimmäisen hän julkaisi 20-vuotiaana vuonna 2004. Hän toimii The Daily Wiren päätoimittajana. Shapiro myös juontaa "The Ben Shapiro Show" -podcastia.


title: Ben Shapiro

text: Shapiro on entisen lapsinäyttelijä Mara Wilsonin serkku.


title: Ben Shapiro

text: Shapiro meni naimisiin vuonna 2008. Parilla on kaksi lasta.


title: Ben Shapiro

text: Shapiro on kertonut olevansa ortodoksijuutalainen.


title: Dagombat

text: Dagombat ovat gurilaista kieltä puhuva kansa Ghanan pohjoisosassa Valkoisen-Voltan ja Otijoen välillä. Heitä on 600 000 henkeä.


title: Dagombat

text: Dagombat muodostivat 1400-luvulla samannimisen valtion, jonka pääkaupunki oli Yendi. Vuosina 1745–1874 se oli Ašantin liittokunnan alainen. Saksalaiset valtasivat Yendin vuonna 1884. Ensimmäisen maailmansodan jälkeen Saksan Togon länsiosasta tuli brittien protektoraatti ja myöhemmin se liitettiin Ghanaan.


title: Dagombat

text: Kansan pääelinkeino on maanviljely. Tärkeimmät viljelykasvit ovat jamssi, hirssi, durra, riisi, maissi, fonio, maapähkinä ja pavut. Lisäksi harjoitetaan karjanhoitoa, käsityöammatteja, metsästystä, kalastusta ja keräilyä. Ruokavalio koostuu kasvis- ja maitoruoista. Asumus on pyöreä ja olkikattoinen savitiilitalo. Miehet pitävät pitkiä lyhythihaisia paitoja ja naiset lannehameita.


title: Dagombat

text: Perinteinen yhteiskunta perustuu kyläyhteisöihin, suurperheisiin ja patrilineaarisiin sukuihin. Avioliitto on virilokaalinen ja polygynia yleistä.


title: Dagombat

text: Suuri osa dagomboista harjoittaa perinteistä uskontoa, johon kuuluu noituutta sekä esi-isien ja maan palvontaa. Osa on sunnimuslimeja, osa katolisia tai protestantteja. Dagomboilla on kehittynyt musiikkiperinne.


title: Puoluekannatus Suomessa

text: Puoluekannatus Suomessa mittaa Suomessa toimivien poliittisten puolueiden kannatusta, joka konkretisoituu eri vaaleissa, kuten esimerkiksi kunta- ja eduskuntavaaleissa.


title: Puoluekannatus Suomessa

text: Kannatuskyselyiden tulokset on seuraavassa taulukossa lueteltu uusimmasta vanhimpaan. Korkein prosenttiosuus jokaisessa kyselyssä on ilmaistu lihavoidulla tekstillä, sekä puolueen tunnusvärin värisellä taustalla mahdolliset tasatilanteet poislukien, jolloin korostusta ei ole. Taulukon päivämäärät kuvaavat kyselyn suorittamisen ajankohtaa, eivät tulosten julkaisuajankohtaa. Kuitenkin jos kyselyn suorittamisen ajanjakso ei ole tiedossa, käytetään julkaisun ajankohtaa.


title: Puoluekannatus Suomessa

text: Viimeisin sarake kuvaa Suomen eduskunnan hallituspuolueiden kannatuksen suhdetta eduskunnan opposition kannatukseen.


title: Puoluekannatus Suomessa

text: Kyselyn laatijatahoista vakiintuneesti Kantar TNS:n gallupien tilaajana on Helsingin Sanomat, Tietoykkösen gallupien tilaajana Alma Media ja Taloustutkimuksen gallupien tilaajana Yle.


title: Walat

text: Walat ovat gurilaista kieltä puhuva kansa Ghanan luoteisosassa Mustan-Voltan ja Kulpawnjoen välillä. Heitä on noin 100 000 henkeä.


title: Walat

text: Legendojen mukaan walat ovat saapuneet Mamprusista. 1600-luvulla he alistivat lobit ja dagarit ja muodostivat oman valtion. Myöhemmin waloihin on sulautunut myös muita naapurikansoja. 1700–1800-luvuilla walat olivat riippuvaisia gonjista ja 1880-luvulla he kuuluivat Samori Tourén mandinkavaltakuntaan.


title: Walat

text: Kansan pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, pavut, riisi, maapähkinä, jamssi ja vihannekset. Lisäksi harjoitetaan käsityöammatteja sekä käydään ansiotöissä kaakaoplantaaseilla ja kaivosteollisuudessa. Ruokavalio koostuu etupäässä kasvis- ja maitoruoista. Tasakattoiset savitiilitalot ja pyöreät talousrakennukset muodostavat suljetun kokonaisuuden. Perinteinen juhlavaate on miehillä usein raidallinen pitkä paita ja naisilla lyhyt hame.


title: Walat

text: Yhteiskuntajärjestyksen perustan muodostavat suurperheiden yhteisöt ja patrilineaariset suvut. Avioliitto on virilokaalinen, polygynia ja ostoavioliitto ovat yleisiä.


title: Walat

text: Perinteiseen uskontoon kuuluu esi-isien ja luonnonvoimien palvontaa, noituutta ja taikaesineitä. Nykyään suurin osa waloista on sunnimuslimeja ja osa on katolisia.


title: Niilo Kauppi

text: Niilo Kauppi (s. 2. heinäkuuta 1959 Helsinki) on suomalainen valtiotieteilijä ja politiikan tutkija, joka toimii tutkimusprofessorina (directeur de recherche) Ranskan kansallisessa tieteellisessä tutkimuskeskuksessa (Centre national de la recherche scientifique ). Kauppi on vuoden 2019 loppuun Suomen Akatemian (Finland distinguished professor) Jyväskylän yliopistossa ja vieraileva tutkija Svenska social- och kommunalhögskolanissa Helsingin yliopistossa. Hän on tunnettu tutkimuksistaan ranskalaisesta älymystöstä ja politiikasta, Euroopan poliittisesta integraatiosta ja korkeakoulu- ja tiedonpolitiikasta.